AN COIMISIÚN EORPACH An Bhruiséil,7.12.2022 COM(2022) 762 final 2022/0411(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) 2017/1129, Rialachán (AE) Uimh. 596/2014 agus Rialachán (AE) Uimh. 600/2014 chun margaí caipitil poiblí san Aontas a dhéanamh níos tarraingtí do chuideachtaí agus chun rochtain ar chaipiteal a éascú d’fhiontair bheaga agus mheánmhéide (Téacs atá ábhartha maidir leis an LEE)



MEABHRÁN MÍNIÚCHÁIN 1.COMHTHÉACS AN TOGRA •Cúiseanna agus cuspóirí leis an togra An comhthéacs polaitiúil Tá an togra seo ina chuid den phacáiste um Ghnímh um Liostú ar an Stocmhalartán, sraith beart chun margaí poiblí a dhéanamh níos tarraingtí do chuideachtaí AE agus chun rochtain ar chaipiteal a éascú do chuideachtaí beaga agus meánmhéide (FBManna). Tagann sé le bunaidhm Aontas na Margaí Caipitil (CMU) maidir le feabhas a chur ar rochtain ar fhoinsí maoinithe margadhbhunaithe do chuideachtaí AE ag gach céim dá bhforbairt, lena n-áirítear cuideachtaí níos lú. Is minic a sháraíonn cuideachtaí liostaithe, lena n-áirítear cuideachtaí a liostaíodh le déanaí, cuideachtaí faoi úinéireacht phríobháideach i gcomhthéacs fás ioncaim bliantúil agus cruthú post. Trí liostú ar mhargaí poiblí, is féidir le cuideachtaí a mbonn infheisteoirí a éagsúlú, a spleáchas ar mhaoiniú bainc a laghdú, rochtain níos éasca agus níos saoire a fháil ar chaipiteal cothromais agus ar mhaoiniú fiachais breise (trí thairiscintí tánaisteacha), a bpróifíl phoiblí a ardú agus aitheantas branda a mhéadú. Ó foilsíodh an chéad Phlean Gníomhaíochta CMU in 2015, tá dul chun cinn déanta chun é a dhéanamh níos éasca agus níos saoire do chuideachtaí, go háirithe FBManna, rochtain a fháil ar mhargaí poiblí. I mí Eanáir 2018, tugadh isteach le Treoir 2014/65/AE ó Pharlaimint na hEorpa agus ón gComhairle (an Treoir maidir le Margaí in Ionstraimí Airgeadais, nó 'MiFID II') catagóir nua Saoráidí Trádála Iltaobhacha (MTFanna), margaí fáis FBManna, chun rochtain FBManna ar mhargaí caipitil a dhreasú. In 2019, cuireadh rialacha nua AE chun tosaigh le Rialachán (AE) 2019/2115 ó Pharlaimint na hEorpa agus ón gComhairle (an tAcht um Liostú FBManna ar an Stocmhalartán) chun rómhaorlathas a laghdú agus an t-ualach rialála a laghdú do chuideachtaí a liostaíonn ar mhargaí fáis FBManna agus ardleibhéal cosanta d'infheisteoirí agus sláine an mhargaidh á gcaomhnú. Mar sin féin, in ainneoin an dul chun cinn sin, áitíonn páirtithe leasmhara go bhfuil gá le tuilleadh gníomhaíocht rialála chun an próiseas um liostú a chuíchóiriú agus é a dhéanamh níos solúbtha d'eisitheoirí. Fógraíodh i bPlean Gníomhaíochta nua CMU a glacadh i mí Mheán Fómhair 2020 'chun rochtain cuideachtaí beaga nuálaíocha ar mhaoiniú a chur chun cinn agus a éagsúlú, féachfaidh an Coimisiún leis na rialacha maidir le liostú le haghaidh margaí poiblí a shimpliú'. De thoradh air sin agus ag tógáil ar an Liostú ar an Stocmhalartán maidir le FBManna 2019, bhunaigh an Coimisiún Grúpa Saineolaithe Teicniúla Geallsealbhóirí (TESG) ar FBManna a dheimhnigh imní na ngeallsealbhóirí go bhfuil gá le tuilleadh gníomhaíochta reachtaíochta chun tacú le cuideachtaí agus go háirithe FBManna a liostú. Ina thuarascáil deiridh Bealtaine 2021, rinne an TESG 12 mholadh chun an creat um liostú ar mhargaí rialáilte agus ar mhargaí fáis FBM araon a leasú. An 15 Meán Fómhair 2021, d'fhógair an tUachtarán Von der Leyen ina litir intinne chuig Parlaimint na hEorpa agus chuig Uachtaránacht na Comhairle togra reachtach chun rochtain FBManna ar chaipiteal a éascú, agus cuireadh san áireamh é i gclár oibre an Choimisiúin 2022. Is cinneadh casta é do chuideachta í féin a liostú agus tá tionchar ag go leor tosca air sin, agus tá go leor de na tosca sin lasmuigh de chumhacht na rialtóirí agus dá bhrí sin ní féidir aghaidh a thabhairt orthu go díreach trí idirghabháil reachtach. Mar shampla, imríonn (agus imreoidh i gcónaí) gnéithe an éiceachórais lena gcinntear costas seirbhísí liostaithe, agus éagobhsaíocht gheopholaitiúil go ginearálta, Brexit, Covid-19 agus boilsciú, tionchar ar an gcinneadh maidir le liostú, ar uainiú an liostaithe, agus ar cibé an bhfanfaidh siad liostaithe san Aontas Eorpach. Is toisc thábhachtach iad na ceanglais rialála agus na costais agus ualach gaolmhar, áfach, i gcinneadh cuideachta maidir le liostú agus fanacht liostaithe. Is éard atá i bpacáiste an Ghnímh um Liostú ar an Stocmhalartán sraith beart spriocdhírithe arb é is aidhm dóibh an t-ualach rialála a laghdú i gcás ina meastar go bhfuil sé iomarcach (i.e., i gcás inar bhféidir le rialachán cosaint infheisteoirí/sláine an mhargaidh a áirithiú ar bhealach níos costéifeachtúla do pháirtithe leasmhara) agus an tsolúbthacht a thugtar faoi dhlí na gcuideachtaí do bhunaitheoir/bhunaitheoirí cuideachta nó do scairshealbhóir/scairshealbhóirí rialaithe chun roghnú conas cearta vótála a dháileadh i ndiaidh ligean isteach scaireanna chun a dtrádála a mhéadú. Tá an creat rialála a bhaineann le próiseas an liostaithe ilghnéitheach. Ní mór do chuideachtaí cloí le ceanglais rialála roimh an tairiscint tosaigh don phobal (TTP), lena linn agus ina diaidh. Dírítear sa togra seo go sonrach ar an ualach rialála a thagann chun cinn ag dhá nóiméad: an chéim TTP agus an chéim i ndiaidh an TTP. Tugtar aghaidh leis ar an ualach rialála ag an gcéim TTP trí leasuithe spriocdhírithe a thabhairt isteach ar Rialachán (AE) 2017/1129 ó Pharlaimint na hEorpa agus ón gComhairle (an Rialachán Réamheolaire) agus tugtar aghaidh leis ar an ualach rialála ag an gcéim i ndiaidh an TTP trí leasuithe spriocdhírithe a thabhairt isteach ar Rialachán Uimh. 596/2014 ó Pharlaimint na hEorpa agus ón gComhairle (an Rialachán maidir le Drochúsáid Margaidh nó 'MAR'). Tá leasuithe teicniúla teoranta ann freisin ar Rialachán Uimh. 600/2014 ó Pharlaimint na hEorpa agus ón gComhairle (an Rialachán maidir le Margaí in Ionstraimí Airgeadais nó 'MiFIR'). Tá dhá thogra reachtacha eile ag gabháil leis an rialachán atá beartaithe: ·togra le haghaidh treoir lena leasaítear MiFID II agus lena n-aisghairtear Treoir 2001/34/CE ó Pharlaimint na hEorpa agus ón gComhairle (an Treoir maidir le Liostú), lena bhféachtar (i) leis na ceanglais liostaithe a chuíchóiriú agus a shoiléiriú agus (ii) leis an leibhéal íseal taighde infheistíochta ar FBManna a mhéadú; ·togra le haghaidh treoir nua maidir le struchtúir ilvótátaí, a bhfuil sé mar aidhm leis aghaidh a thabhairt ar na bacainní rialála a thagann chun cinn ag an gcéim réamh-TTP agus, go háirithe, na deiseanna míchothroma a bhíonn roimh chuideachtaí ar fud an Aontais Eorpaigh agus na struchtúir rialachais iomchuí á roghnú acu nuair a bheidh siad ag liostú. Cúiseanna leis an togra Agus cinneadh á dhéanamh maidir le cé acu an liostófar ar an stocmhalartán nó nach liostófar, measann cuideachtaí na tairbhí ionchasacha in aghaidh na gcostas. Má bhíonn na costais níos mó, nó má sholáthraítear rogha níos saoire agus níos éasca le foinsí malartacha maoinithe, ní lorgfaidh cuideachtaí rochtain ar mhargaí poiblí. Le haiseolas ón margadh léirítear go bhfuil méadú mór tagtha ar na costais tosaigh agus ar na costais leanúnacha a bhaineann le bheith i do chuideachta phoiblí le blianta beaga anuas, i ndearbhthéarmaí agus i gcoibhneas le maoiniú cothromais phríobháidigh, go háirithe do FBManna. Bíonn tionchar ag an timpeallacht rialála ar gach céim de phróiseas um liostú agus tá sí ar cheann de na cúiseanna leis na costais arda a bhaineann le liostú agus fanacht liostaithe. Ceanglaítear ar chuideachtaí roinnt ceanglas maidir le nochtadh agus tuairisciú faoi dhlí AE a chomhlíonadh, go háirithe an Rialachán Réamheolaire agus Rialachán MAR. Is é is aidhm leis an Rialachán Réamheolaire an margadh inmheánach le haghaidh caipitil a fheabhsú trí chosaint d'infheisteoirí agus éifeachtúlacht an mhargaidh a áirithiú agus cuidiú á thabhairt do chuideachtaí, lena n-áirítear FBManna, rochtain a fháil ar chineálacha éagsúla airgeadais san Aontas. Leagtar síos leis an Rialachán Réamheolaire ceanglais a leagan síos maidir le tarraingt suas, formheas agus dáileadh na réamheolairí atá le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte. Doiciméad is ea réamheolaire ina dtugtar faisnéis faoi chuideachta agus faoi na hurrúis a thairgeann an chuideachta sin don phobal nó a bhféachann siad lena ligean isteach chun a dtrádála ar mhargadh rialáilte. Ba cheart go mbeadh an fhaisnéis sin ina bonn ar a bhféadfaidh infheisteoirí a chinneadh an ndéanfaidh siad infheistíocht in urrúis arna n-eisiúint ag an gcuideachta sin. Níl feidhm ag an Rialachán Réamheolaire faoi chúinsí áirithe, mar shampla maidir le hurrúis neamhchothromais arna n-eisiúint ag eintitis cheannasacha nó fhornáisiúnta áirithe, ná maidir le tairiscintí urrús don phobal nach mó a gcomaoin iomlán san Aontas ná EUR 1 mhilliún thar thréimhse 12 mhí. Áirítear leis freisin roinnt díolúintí ón oibleagáid maidir le réamheolaire a fhoilsiú i gcás tairiscintí urrús don phobal nó maidir le ligean isteach chun a dtrádála ar mhargadh rialáilte. Go sonrach, féadfaidh na Ballstáit díolúine a thabhairt ón oibleagáid maidir le réamheolaire a fhoilsiú ina dtairgtear urrúis don phobal dar luach suas le EUR 8 milliún thar thréimhse 12 mhí, ar choinníoll nach n-éilítear fógra leo (' pas'). I gcás tairiscintí atá faoi bhun EUR 1 mhilliún nó na tairsí ábhartha a shocraítear ar an leibhéal náisiúnta, féadfaidh na Ballstáit a cheangal go ndéanfar doiciméid náisiúnta a nochtadh, ar choinníoll nach mbeidh siad ina n-ualach díréireach ná neamhriachtanach. Dá bhrí sin, ní mór d'eisitheoirí atá sásta urrúis trasteorann a thairiscint na ceanglais tairsí agus nochta atá leagtha amach ag na Ballstáit lena mbaineann a chomhlíonadh, mura ndréachtaíonn na heisitheoirí sin réamheolaire ar bhonn deonach chun leas a bhaint as pas aonair an Aontais. Faoi Phlean Gníomhaíochta CMU, tá dul chun cinn déanta cheana féin chun é a dhéanamh níos éasca agus níos saoire do chuideachtaí, go háirithe cuideachtaí beaga, réamheolaire a dhréachtú. Leis an Rialachán Réamheolaire tugadh isteach réamheolaire Fáis de chuid AE – foirm laghdaithe de réamheolaire caighdeánach - do FBManna atá liostaithe ar mhargaí fáis FBManna. Bhí sé mar aidhm leis na costais a bhaineann le réamheolaire a ullmhú ag eisitheoirí beaga a laghdú, agus faisnéis ábhartha a sholáthar d'infheisteoirí chun an tairiscint a mheasúnú agus cinneadh infheistíochta eolasach a dhéanamh. Tugadh isteach leis an Rialachán Réamheolaire freisin réamheolaire simplithe do chuideachtaí a ligtear isteach a gcuid urrús chun a dtrádála ar bhonn leanúnach agus ar feadh 18 mí roimhe sin ar a laghad ar mhargadh rialáilte nó ar mhargadh fáis FBM agus ar mian leo scaireanna breise a eisiúint nó fiachas a thiomsú (eisiúintí leantacha nó tánaisteacha). Féadfaidh eisitheoirí a ligtear a gcuid urrús isteach chun a dtrádála ar mhargadh fáis FBManna an réamheolaire simplithe seo a úsáid freisin chun iad a aistriú ina dhiaidh sin chuig margaí rialáilte. Ar deireadh, tugadh isteach le Rialachán (AE) 2021/337 ó Pharlaimint na hEorpa agus ón gComhairle, mar chuid den Phacáiste Téarnaimh um Margaí Caipitil (CMRP), cineál nua réamheolaire ghearrfhoirme ('réamheolaire Téarmainn an Aontais'). Tá réamheolaire Téarnaimh an Aontais ar fáil d'eisitheoirí a bhfuil scaireanna ligthe isteach acu cheana chun a dtrádála ar mhargadh rialáilte nó ar mhargadh fáis FBManna ar bhonn leanúnach ar feadh 18 mí roimhe sin ar a laghad agus a eisíonn scaireanna breise chun tionchar diúltach ghéarchéim COVID-19 a shárú agus a bhfuil féichiúnas iomarcach iontu. Rachaidh córas réamheolaire Téarnaimh an Aontais in éag ar an 31 Nollaig 2022, áfach. In ainneoin na maoluithe a tugadh isteach, léiríodh le haiseolas ó pháirtithe leasmhara go bhfuil an ceanglas maidir le réamheolaire a thabhairt fós ina ualach trom. Tagraíonn sé sin don dá chás ina lorgaíonn cuideachtaí rochtain ar mhargaí poiblí den chéad uair (TPP) agus ina bhfaigheann siad rochtain ar mhargaí poiblí chun leanúint ar aghaidh le hurrúis chothromais nó neamhchothromais.

Mar gheall ar na rialacha reatha go háirithe tá na réamheolairí rófhada. Mar shampla, i gcásanna áirithe, ceanglaítear leis Rialachán Réamheolaire faisnéis nach mbeadh fíor-riachtanach d'infheisteoirí chun cinneadh eolasach infheistíochta a dhéanamh (i.e., gan údar maith a bheith leis ó thaobh cosaint infheisteoirí de). Dearbhaíodh leis an aiseolas a fuarthas ón gcomhairliúchán poiblí (rud a athluadh le linn chruinnithe na bpáirtithe leasmhara) nach bhfuil an chothromaíocht iomchuí idir cosaint infheisteoirí éifeachtacha agus an t-ualach riaracháin comhréireach d'eisitheoirí, go háirithe do FBManna, sa réamheolaire caighdeánach ná i réamheolaire Fáis de chuid AE. I gcásanna eile, teastaíonn réamheolaire nuair atá go leor faisnéise ar fáil cheana féin san fhearann poiblí (go háirithe, i gcás eisiúintí leantacha). Le fad iomarcach an réamheolaire d'fhéadfadh sé nach bhféachfadh roinnt infheisteoirí air, go háirithe infheisteoirí beaga, agus d'fhéadfadh costas níos airde infheistithe ar infheistíocht d'infheisteoirí móra a bheith mar thoradh air. Éilítear leis freisin go mbeidh tréimhse níos faide ama ag an údarás inniúil náisiúnta (ÚIN) chun an réamheolaire a ghrinnscrúdú agus a fhormheas. Mar gheall ar na rialacha reatha tá difríochtaí móra idir na réamheolairí ar fud an Aontais freisin. Léirítear le sonraí arna dtuairisciú ag Oxera agus ag na hÚdaráis Eorpacha um Urrúis agus Margaí (ESMA) go bhfuil neamhréir mhór idir na Ballstáit maidir le fad na réamheolairí, rud a léiríonn easpa aonfhoirmeacht réamheolairí san Aontas Eorpach. Is é is cúis leis an neamhréir sin freisin nach ndéanann ÚINanna grinnscrúdú leordhóthanach ar na rialacha reatha. In aiseolas ó pháirtithe leasmhara tugadh chun suntais go gcuirtear ceanglais throma ar eisitheoirí atá liostaithe cheana féin freisin le creat rialála an Aontais, go háirithe faoi MAR. Ó tháinig sé i bhfeidhm an 1 Iúil 2016, leathnaíodh MAR chuig MTFanna, lena n-áirítear margaí fáis FBManna. Is é is aidhm do Rialachán MAR cur le sláine an mhargaidh agus le muinín infheisteoirí. Toirmeasctar leis: (i) gabháil do dhéileáil chos istigh, nó iarracht a dhéanamh ar ghabháil do dhéileáil chos istigh; (ii) moladh a dhéanamh go mbeadh duine eile ag gabháil do dhéileáil chos istigh nó duine eile a spreagadh le gabháil do dhéileáil chos istigh; (iii) faisnéis ón taobh istigh a nochtadh go neamhdhleathach; nó (iv) gabháil de chúbláil mhargaidh ná iarracht ar ghabháil de chúbláil mhargaidh. Tá eisitheoirí faoi réir roinnt oibleagáidí maidir le nochtadh agus coimeád taifead faoi MAR. Go sonrach, tá eisitheoirí faoi oibleagáid ghinearálta gach faisnéis ón taobh istigh a nochtadh don phobal a luaithe is féidir. Léiríodh in aiseolas ó pháirtithe leasmhara go gcuireann roinnt gnéithe den chóras nochta MAR ualach díréireach ard ar eisitheoirí. Go sonrach, measann páirtithe leasmhara gur ualach trom is ea an oibleagáid an fhaisnéis uile ón taobh istigh a nochtadh a luaithe is féidir. Tá sé sin amhlaidh mar gheall ar fhairsinge choincheap na faisnéise ón taobh istigh (rud a chruthaíonn deacrachtaí d'eisitheoirí agus iad ag socrú cad é agus cad nach é faisnéis ón taobh istigh), agus toisc go bhfuil feidhm ag an gcoincheap céanna chun críche an toirmisc ar dhéileáil chos istigh agus chun críche nochta. Cé gur féidir freastal ar thoirmeasc leathan agus an-luath ar dhéileáil chos istigh mar gheall ar chomh leathan agus atá an coincheap maidir le faisnéis ón taobh istigh, tugtar le tuiscint leis freisin go gceanglaítear ar eisitheoirí faisnéis a nochtadh ag céim an-luath, nuair nach bhfuil leibhéal ard cinnteachta bainte amach i bhfaisnéis ar imthosca nó ar imeachtaí go fóill. Ní hamháin go gclúdaítear i gcoincheap na faisnéise ón taobh istigh imeachtaí a tharla cheana féin ach clúdaítear ann freisin imeachtaí a bhfuiltear ag súil le réasún go dtarlóidh siad' (i.e., a bhfuil ionchas réalaíoch ann go dtarlóidh siad) agus, i gcomhthéacs próisis fhadtréimhseacha (amhail cumasc), na céimeanna idirmheánacha a bhaineann le himeacht amach anseo a chur i gcrích. Mar thoradh air sin, tabhaíonn eisitheoirí ardchostais chomhlíontachta chun tuiscint a fháil ar na céimeanna a bhaineann le próiseas fadtréimhseach a d'fhéadfadh a bheith ina bhfaisnéis ón taobh istigh agus nuair a bhíonn píosa áirithe faisnéise aibí go leor lena nochtadh. Ag an am céanna, beidh éifeachtacht an nochta maidir le neamhshiméadrachtaí faisnéise idir eisitheoirí agus infheisteoirí a laghdú teoranta má nochtar an fhaisnéis róluath, neamhiomlán agus fós faoi réir athruithe bunúsacha. D'fhéadfadh nochtadh róluath faisnéise infheisteoirí a chur amú agus gníomhaíocht ar a thaobh/taobh féin a spreagadh a d'fhéadfadh a bheith fo-optamach ag breathnú siar (e.g., an stoc a dhífheistiú róluath nó gan dífheistiú luath go leor), rud a mhéadódh an costas deise d'infheisteoirí. Ina theannta sin, tá easpa soiléireacht dhlíthiúil ag baint le heisitheoirí maidir leis na coinníollacha is gá a chomhlíonadh chun moill a chur ar nochtadh nuair is dócha go ndéanfadh nochtadh láithreach dochar do leasanna dlisteanacha na n-eisitheoirí (e.g., trí thabhairt i gcrích rathúil na gcaibidlí leanúnacha a chur i mbaol). Le cúpla ceanglas breise tuairiscithe agus nochtaithe faoi Rialachán MAR cuirtear ualach mór díréireach ar eisitheoirí, amhail na forálacha maidir le hidirbhearta bainisteoirí, liostaí de dhaoine chos istigh, agus sondáil mhargaidh. Le rialacha MAR cruthaítear córas díréireach smachtbhannaí freisin le haghaidh sáruithe a bhaineann le nochtadh, go háirithe do FBManna, a bhféadfaí smachtbhannaí a fhorchur orthu ar an leibhéal céanna le cuideachtaí móra. Cuspóirí an togra Is é an cuspóir foriomlán leis an tionscnamh seo coigeartuithe teicniúla a thabhairt isteach ar leabhar rialacha AE chun costais rialála agus costais chomhlíontachta a laghdú do chuideachtaí ar mian leo liostú nó atá liostaithe cheana féin chun an próiseas um liostú a chuíchóiriú agus soiléireacht dhlíthiúil a fheabhsú, agus leibhéal iomchuí cosanta d'infheisteoirí agus sláine an mhargaidh á n-áirithiú. Táthar ag súil leis, dá réir sin, go gcuideofar le héagsúlú a dhéanamh ar fhoinsí maoiniúcháin do chuideachtaí san Aontas agus go méadófar leis infheistíochtaí, fás eacnamaíoch, cruthú post agus nuálaíocht san Aontas Eorpach. Leis na leasuithe spriocdhírithe atá beartaithe ar an Rialachán Réamheolaire dírítear go háirithe ar é a dhéanamh níos éasca agus níos saoire d'eisitheoirí réamheolaire a dhréachtú, á chur ar chumas infheisteoirí an cinneadh infheistíochta ceart a dhéanamh trí fhaisnéis atá intuigthe, éasca le hanailísiú agus gonta a sholáthar. Féachtar leo freisin le simpliú measartha mór a thabhairt isteach sna ceanglais réamheolaire, nó fiú díolúintí uathu a thabhairt isteach, i gcásanna ina bhfuil an t-eisitheoir ar eolas cheana féin ag infheisteoirí agus ina bhfuil a lán faisnéise ar fáil go poiblí cheana féin (eisiúintí leantacha). Tá leasuithe ag gabháil leis na leasuithe sin arb é is aidhm leo coinéasú an phróisis grinnscrúdaithe agus formheasta arna dhéanamh ag ÚINanna a chothú agus é a chuíchóiriú (mar shampla, cumas ÚINanna a iarraidh ar eisitheoirí faisnéis bhreise a chur san áireamh sa réamheolaire). I gcás ina dtairgtear urrúis don phobal nó ina ligtear urrúis isteach chun a dtrádála ar mhargadh rialáilte, déanann an togra an réamheolaire caighdeánach a chuíchóiriú agus a chaighdeánú tuilleadh (agus tagairt á déanamh do chineál réamheolaire neamh-laghdaithe, gan beann ar an mbaineann sé le hurrúis chothromais nó le hurrúis neamhchothromais, nó ar dréachtaíodh é mar dhoiciméad aonair nó mar dhoiciméid ar leith). Leis an togra déantar leibhéal nochta an réamheolaire chaighdeánaigh a ailíniú leis an leibhéal nochta a éilítear faoi láthair faoi chóras réamheolaire Fáis de chuid AE, tugtar isteach ord seasta nochta agus déantar ceanglas dlíthiúil de chorprú de réir tagairtí. Tugtar isteach leis an togra freisin an deis d'eisitheoirí an réamheolaire a dhréachtú i mBéarla amháin mar an teanga a úsáidtear de ghnáth sa réimse airgeadais idirnáisiúnta (seachas an achoimre arb é an t-aon doiciméad amháin a bhféachann formhór na n-infheisteoirí miondíola air), agus é a fhoilsiú i bhformáid leictreonach amháin (i.e. gan aon chóipeanna páipéir ar iarratas). Ag an am céanna, i gcás scaireanna nó urrúis inaistrithe eile atá coibhéiseach le scaireanna i gcuideachtaí amháin, tugtar isteach líon teoranta leathanach (300 leathanach) chun réamheolairí rófhada a sheachaint do chuideachtaí nach bhfuil stair chasta airgeadais acu. Ar bhonn comhpháirteach, féachtar leis na leasuithe sin le costas agus laghdú ualaigh inláimhsithe a sholáthar d'eisitheoirí, agus á áirithiú gur féidir le hinfheisteoirí leas a bhaint as doiciméad atá níos éasca a léamh agus a mbealach a dhéanamh tríd agus gur fusa é a chur i gcomparáid le hionstraimí airgeadais agus le heisitheoirí. Féachtar leis an togra freisin lena dhéanamh níos éasca do FBManna cistí a chruinniú ar mhargaí poiblí, go háirithe ar mhargaí fáis FBManna, trí thuilleadh coigilteas costais a ghiniúint do FBManna agus trí nochtadh do riachtanais infheisteoirí a shaincheapadh ar bhealach níos fearr. I gcás cuideachtaí a thairgeann urrúis don phobal agus a liostaíonn ar mhargaí fáis FBManna (agus i gcás tairiscintí urrús don phobal ó chuideachtaí beaga), cuirtear doiciméad eisiúna gearrfhoirme éigeantach nua um Fhás de chuid AE in ionad réamheolaire Fáis de chuid AE. Tógtar an doiciméad sin ar an leibhéal nochta a éilítear faoi láthair faoi chóras réamheolaire Téarnaimh an Aontais agus leis na doiciméid um ligean isteach atá ag teastáil ó mhargaí fáis FBManna (i gcás nach bhfuil feidhm ag an oibleagáid maidir le réamheolaire a fhoilsiú), leanann sé ord seasta nochta agus tá sé faoi réir, i gcás scaireanna agus urrúis inaistrithe choibhéiseacha eile, teorainn leathanach. Cé go ndíolmhaítear leis an togra, faoi choinníollacha áirithe, ó cheanglais an réamheolaire, tairiscintí urrús atá idirmhalartach le hurrúis a ligeadh isteach chun a dtrádála cheana (a mbeidh doiciméad achomair leordhóthanach ina leith), cuirtear eisiúintí leantacha urrús neamh-idirmhalartach faoi réir formheas agus foilsiú réamheolaire leantach nua gearrfhoirme AE leis, ag tógáil den chuid is mór ar chóras reatha réamheolaire Téarnaimh an Aontais. Leis na leasuithe sin, féachtar lena áirithiú gur féidir le cuideachtaí lántairbhe bhaint as na buntáistí a bhaineann le rochtain a fháil ar mhargaí caipitil phoiblí, lena n-áirítear rochtain níos éasca agus níos gasta ar chaipiteal cothromais agus ar mhaoiniú fiachais breise trí thairiscintí leantacha. Ag an am céanna, cosnaítear leo cosaint infheisteoirí toisc go mbeidh na cuideachtaí sin faoi réir ceanglais um nochtadh agus tuairisciú tréimhsiúil agus leanúnach cheana féin agus, ina theannta sin, ceanglófar ar eisitheoirí an fhaisnéis is ábhartha d'infheisteoirí a fhoilsiú. Ar deireadh, tá sé mar aidhm leis na leasuithe ar an Rialachán Réamheolaire tairiscintí trasteorann a chothú tríd an tairseach maidir le tairiscintí beaga urrús don phobal a dhíolmhú ón oibleagáid réamheolaire a fhoilsiú a chomhchuibhiú agus a mhéadú go dtí EUR 12 mhilliún. Féachtar leis an leasú sin freisin le dul chun tairbhe eisitheoirí beaga, FBManna san áireamh, mar i gcásanna áirithe ní bheidh orthu réamheolaire a sholáthar a thuilleadh, rud a laghdóidh a gcostais rialála go mór agus a dhreasóidh iad chun rochtain a fháil ar mhargaí caipitil phoiblí. Tugtar isteach leis an togra freisin leasuithe ar na rialacha maidir le coibhéis le haghaidh réamheolairí tríú tíortha ionas go mbeidh siad inoibrithe. Leis na leasuithe spriocdhírithe ar MAR atá beartaithe féachtar leis an éiginnteacht dhlíthiúil a laghdú maidir le cad is faisnéis ón taobh istigh ann chun críche nochta agus maidir le huainiú an nochta. Cé go gcoimeádtar leis an togra an coincheap reatha leathan maidir le faisnéis ón taobh istigh chun críocha an rialacháin maidir le déileáil chos istigh, cúngaítear leis raon feidhme na hoibleagáide maidir le nochtadh. Soiléirítear leis an togra go háirithe nach gclúdaítear faoin oibleagáid maidir le gach faisnéis ón taobh istigh a nochtadh don phobal an fhaisnéis a bhaineann le céimeanna idirmheánacha na bpróiseas fadtréimhseach, toisc go mbíonn an fhaisnéis sin róluath agus dá bhrí sin ní bheidh sí sách aibí lena nochtadh. Ag an am céanna, tugtar isteach leis an togra cumhacht don Choimisiún liosta neamh-uileghabhálach den fhaisnéis ábhartha a bhunú, trí ghníomh tarmligthe, chomh maith le, i gcás gach faisnéise, léiriú ar an tráth a bhfuiltear ag súil go nochtfaidh eisitheoirí í. Chomh maith leis sin, féachtar leis na leasuithe sin le córas nochta MAR a laghdú ó thaobh costais de chun go gcomhlíonfaidh eisitheoirí iad, iad a dhéanamh níos intuartha ó thaobh na n-infheisteoirí de agus iad a dhéanamh níos fabhraí ó thaobh cruthú praghsanna níos éifeachtaí. Gabhann feabhsuithe leis na leasuithe ar an oibleagáid um nochtadh ar an gcóras chun faisnéis a mhalartú i measc ÚINanna ionas go mbeidh siad ábalta cásanna cúblála margaidh a shainaithint ar bhealach níos fearr trí shásra faireachais trasmhargaidh ar an leabhar orduithe (CMOBS) a chur ar bun, rud a mhéadóidh sláine mhargaí AE agus a fheabhsóidh a n-achomharc d'infheisteoirí. Ar an dul céanna, tugtar isteach leis an togra go bhféadfadh ESMA ardáin chomhoibrithe a bhunú, go háirithe chun faireachán a dhéanamh ar mhargaí mórdhíola tráchtearraí, chun aghaidh a thabhairt ar ábhair imní faoi shláine an mhargaidh agus faoi dhea-fheidhmiú na margaí airgeadais agus, go háirithe, spotmhargaí. Ar deireadh, féachtar leis an togra leis an gcóras smachtbhannaí maidir le sáruithe a bhaineann le nochtadh MAR a dhéanamh níos comhréirí do FBManna ionas nach ndíspreagfar eisitheoirí níos lú ó liostú nó ó fhanacht liostaithe. Tá sé mar aidhm leis an togra freisin na baic rialála a thagann as cur i bhfeidhm idirbheart na mbainisteoirí, as an liosta daoine cos istigh agus as córais sondála margaidh, agus á áirithiú nach ndéanfaidh na maoluithe sin dochar do chosaint infheisteoirí agus do shláine an mhargaidh. Chun sásra CMOBS a chruthú, is gá leasuithe spriocdhírithe a dhéanamh ar chreat MiFIR freisin lena shonrú gur féidir le húdarás inniúil sonraí leabhair orduithe a iarraidh ar bhonn leanúnach ar lárionad trádála faoina mhaoirseacht, agus chun an ról a thabhairt do ESMA formáid an teimpléid a úsáidtear chun sonraí den sórt sin a stóráil a chomhchuibhiú. Tá sé mar aidhm leis na leasuithe spriocdhírithe atá beartaithe na coinníollacha riachtanacha a chruthú chun go ndéanfar feabhsuithe struchtúracha ar mhargaí caipitil phoiblí AE le himeacht ama. Leis an gcóras rialála níos fabhraí spreagfaí forbairt éiceachórais níos fabhraí, rud a chuirfeadh ar bhealach ilghnéitheach le cuspóir CMU maidir le rochtain cuideachtaí ar mhaoiniú a fheabhsú. Ina theannta sin, ba cheart anailís a dhéanamh ar an togra seo i gcomhar le tionscnaimh eile atá beartaithe agus atá le teacht. Tá na leasuithe atá beartaithe mar chuid de phacáiste níos leithne beart atá leagtha amach i bPlean Gníomhaíochta CMU, a bhfuil sé mar aidhm leo aghaidh a thabhairt ar shaincheisteanna eile lena gcuirtear cosc ar chuideachtaí caipiteal a thiomsú ar mhargaí poiblí faoi láthair.

•Comhsheasmhacht le forálacha beartais atá sa réimse beartais cheana Tá an togra i gcomhréir le cuspóirí uileghabhálacha an Rialacháin Réamheolaire chun tiomsú cistí trí mhargaí caipitil a éascú, cosaint d'infheisteoirí a áirithiú, agus cóineasú maoirseachta a chothú ar fud an Aontais. Tá an togra i gcomhréir freisin le spriocanna uileghabhálacha MAR maidir le sláine na margaí airgeadais san Aontas a áirithiú agus feabhas a chur ar chosaint infheisteoirí agus ar mhuinín infheisteoirí sna margaí sin chomh maith le cuspóir MiFIR a áirithiú go mbeidh margaí in ionstraimí airgeadais trédhearcach agus go n-oibreoidh siad go héifeachtúil. Thairis sin, tá an togra comhsheasmhach leis na hoibleagáidí um thuairisciú a leagtar síos i dTreoir 2004/109/CE ó Pharlaimint na hEorpa agus ón gComhairle (an Treoir Trédhearcachta), d'eisitheoirí ar mhargaí rialáilte. Tá sé i gcomhréir freisin le forálacha MiFID II agus le Rialachán Tarmligthe (AE) 2017/565 ón gCoimisiún lena rialaítear na margaí fáis FBManna. •Comhsheasmhacht le beartais eile de chuid an Aontais Tá an togra ag teacht go hiomlán le croí-aidhm CMU maoiniú a dhéanamh níos inrochtana do chuideachtaí AE agus go háirithe do FBManna. Tá sé i gcomhréir le roinnt gníomhaíochtaí reachtacha agus neamhreachtacha a rinne an Coimisiún faoi chuimsiú Phlean Gníomhaíochta CMU 2015, Athbhreithniú Meántéarma 2017 ar Phlean Gníomhaíochta CMU agus Plean Gníomhaíochta CMU 2020. Chun tacú le poist agus fás san Aontas Eorpach, bhí rochtain ar mhaoiniú a éascú do chuideachtaí, go háirithe FBManna, ar phríomhsprioc de chuid an CMU ón tús. Ó foilsíodh Plean Gníomhaíochta CMU in 2015, rinneadh roinnt bearta spriocdhírithe chun foinsí leordhóthanacha maoinithe a fhorbairt do FBManna trí gach céim dá bhforbairt. Ina Athbhreithniú Meántéarma ar Phlean Gníomhaíochta CMU a foilsíodh i mí an Mheithimh 2017, roghnaigh an Coimisiún a leibhéal uaillmhéine a mhéadú agus a fhócas ar rochtain FBManna ar mhargaí poiblí a neartú. I mí na Samhna 2019, ghlac na comhreachtóirí rialachán chun úsáid mhargaí fáis FBManna a chur chun cinn, a bhfuil sé mar aidhm leis an t-ualach riaracháin agus na costais arda chomhlíontachta a bhíonn ar eisitheoirí margaidh fáis FBManna a laghdú, agus ardleibhéal sláine margaidh agus cosanta infheisteoirí á áirithiú; leachtacht scaireanna na FBManna atá liostaithe go poiblí a chothú chun na margaí sin a dhéanamh níos tarraingtí d'infheisteoirí, d'eisitheoirí agus d'idirghabhálaithe; clárú MTFanna mar mhargaí fáis FBManna a éascú agus a chlárú. Tháinig an Rialachán sin i bhfeidhm i mí na Nollag 2019, cé is moite den fhoráil lena leasaítear MAR a tháinig i bhfeidhm i mí Eanáir 2021. Ina theannta sin, i ndiaidh ghéarchéim COVID-19, ghlac an Coimisiún an Pacáiste Téarnaimh um Margaí Caipitil, ina gcuimsítear leasuithe spriocdhírithe ar mhargaí caipitil agus ar an rialáil banc, agus é d’aidhm uileghabhálach aige é a dhéanamh níos éasca do mhargaí caipitil tacú le gnólachtaí de chuid an Aontais téarnamh ó ghéarchéim COVID-19. Leis na hathruithe ar rialacha margaí caipitil a mholtar, dírítear go háirithe ar an ualach rialála agus ar chastacht do ghnólachtaí infheistíochta agus d’eisitheoirí a mhaolú. Is beart leanúnach an togra seo ar Phlean Gníomhaíochta 2020Aontas na Margaí Caipitil agus is é is cuspóir dó maoiniú a dhéanamh níos inrochtana do chuideachtaí an Aontais (Gníomhaíocht 2 ‘tacú le rochtain ar mhargaí poiblí’). Dírítear an togra ar mhaolú a dhéanamh ar na ceanglais rialála a d'fhéadfaí cuideacht a dhíspreagadh leo cinneadh a dhéanamh liostú nó fanacht liostaithe ('taobh an tsoláthair'). Tugtar aghaidh ar thosca eile a d'fhéadfadh eisitheoirí a dhíspreagadh ó liostú, amhail bonn cúng infheisteoirí agus cóireáil cánach níos fabhraí ar fhiachas thar chothromas, le tionscnaimh CMU eile atá ar siúl agus atá le teacht lena gcomhlánaítear na leasuithe a chuirtear chun cinn sa togra seo agus ba cheart iad a anailísiú i gcomhar leis an tionscnamh seo. Baineann na tionscnaimh sin, mar shampla, le (i) Pointe Rochtana Aonair AE (ESAP) a chruthú lena rachfar i ngleic leis an easpa sonraí inrochtana agus inchomparáide d'infheisteoirí, rud a dhéanfaidh cuideachtaí níos infheicthe d'infheisteoirí, (ii) faisnéis trádála AE a lárú i dtéip chomhdhlúite le haghaidh tírdhreach trádála poiblí agus praghas-aimsiú níos éifeachtaí agus (iii) liúntas chun claontacht fiachais sa chánachas coparáideach a laghdú (DEBRA) a thabhairt isteach chun maoiniú cothromais a dhéanamh níos tarraingtí (agus níos saoire) do chuideachtaí. Ina theannta sin, neartófar tuilleadh le sraith thionscnaimh an Choimisiúin an bonn d'infheisteoirí don chothromas liostaithe. Beidh ról an phríomhinfheisteora ag Ciste TTP FBM an Aontais maidir le níos mó infheistíocht phríobháideach a mhealladh i gcothromas poiblí FBManna trí dhul i gcomhpháirtíocht le hinfheisteoirí institiúideacha agus trí infheistíocht a dhéanamh i gcistí a dhírítear ar eisitheoirí FBManna. Leis an Rialachán maidir le Ceanglais Chaipitil agus na hathbhreithnithe Shócmhainneacht II méadófar an bonn infheisteoirí d'eisitheoirí trí infheistíochtaí ó bhainc agus ó chuideachtaí árachais i gcothromas poiblí fadtéarmach a éascú. Tá an togra seo i gcomhréir le gníomhaíocht 2 den Chlár Oibre Nua Eorpach um Nuálaíocht a foilsíodh in 2022, inar aithníodh ról tábhachtach an ghnímh um liostú ar an stocmhalartán maidir le rochtain ar mhaoiniú a éascú do ghnólachtaí domhainteicneolaíochta atá ag méadú. Cuirtear san áireamh sa togra freisin an fhianaise atá taobh thiar den tuairim ón Ardán 'Réidh don Todhchaí' maidir le rochtain FBManna ar chaipiteal a éascú agus go háirithe na nósanna imeachta a shimpliú chun urrúis FBManna a ligean isteach chun a dtrádála agus oibleagáidí eile um liostú. Ar deireadh, beidh an togra seo ina chuidiú go háirithe do FBManna an Aontais chun tairbhe a bhaint as córas reachtach maolaithe maidir le rochtain a fháil ar mhargaí caipitil poiblí agus chun ceanglais leanúnacha trédhearcachta agus tuairiscithe a chomhlíonadh. Tá sé sin i gcomhréir freisin le cuspóir an phacáiste faoisimh do FBManna a d'fhógair Uachtarán an Choimisiúin Ursula von der Leyen in óráid ar Staid an Aontais Eorpaigh an 19 Meán Fómhair 2022. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 114 den Chonradh ar Fheidhmiú an Aontais Eorpaigh (CFAE) bunús dlí an Rialacháin Réamheolaire, MAR agus MiFIR. Tugtar isteach leasuithe spriocdhírithe ar na Rialacháin sin leis an togra agus dá bhrí sin tá sé bunaithe ar an mbunús dlí céanna. Foráiltear le hAirteagal 114 CFAE do bhearta a ghlacadh maidir le comhfhogasú na bhforálacha reachtaíochta nó rialúcháin nó riaracháin atá ceaptha sna Ballstáit arb é an sprioc leo an margadh inmheánach a bhunú agus a oibriú. Féadfar dul i muinín Airteagal 114 CFAE go háirithe i gcás ina bhfuil difríochtaí idir na rialacha náisiúnta de chineál a chuirfeadh isteach ar shaoirsí bunúsacha nó a chruthódh saobhadh ar an iomaíocht agus, dá bhrí sin, a bheadh tionchar díreach aige ar fheidhmiú an mhargaidh inmheánaigh. •Coimhdeacht (i gcás inniúlacht neamheisiach) Faoi Airteagal 4 den Chonradh ar Fheidhmiú an Aontais Eorpaigh (CFAE), ní mór aon ghníomhaíocht a dhéanfaidh an tAontas chun an margadh inmheánach a chur i gcrích a mheas i bhfianaise phrionsabal na coimhdeachta a leagtar amach in Airteagal 5(3) den Chonradh ar an Aontas Eorpach. De réir phrionsabal na coimhdeachta, níor cheart gníomh a ghlacadh ar leibhéal an Aontais ach amháin sa chás nach féidir leis na Ballstáit cuspóirí an ghnímh atá beartaithe a bhaint amach go leordhóthanach leo féin agus dá bhrí sin go dtugtar údarás do ghníomh ar leibhéal AE. Ní mór a bhreithniú freisin an mbeadh na cuspóirí níos fearr trí ghníomhaíocht ar leibhéal AE (an ‘measúnú ar an mbreisluach Eorpach’ mar a thugtar air’). Tá reachtaíocht a bhaineann le heisitheoirí agus le hionaid trádála comhchuibhithe den chuid is mó ar leibhéal AE, rud a fhágann solúbthacht theoranta ag na Ballstáit an creat dlíthiúil sin a oiriúnú do dhálaí áitiúla. Mar thoradh air sin, tá gá le leasuithe ar reachtaíocht AE chun feabhsuithe inmhianaithe a dhéanamh. Ag an am céanna, b'fhearr cuspóirí an togra seo a bhaint amach trí ghníomhaíocht ar leibhéal AE. De réir a scála, le gníomhaíocht AE, d'fhéadfaí an t-ualach riaracháin ar eisitheoirí a laghdú, agus ag an am céanna sláine an mhargaidh agus cosaint infheisteoirí a chosaint, agus ar an gcaoi sin cothrom iomaíochta a áirithiú. Ina theannta sin, is iomchuí gníomhaíocht AE toisc go bhféachtar leis an tionscnamh le tacú le gníomhaíocht trádála trasteorann liostaithe agus urrús ar fud an Aontais go léir, d'fhonn scála ar mhargaí caipitil an Aontais a chomhtháthú agus a bhaint amach tuilleadh. •Comhréireacht

Leis na bearta atá beartaithe chun an t-ualach rialála ar chuideachtaí a lorgaíonn liostú den chéad uair a laghdú agus ar chuideachtaí atá liostaithe cheana, cloítear le prionsabal na comhréireachta. Tá siad imleor chun na cuspóirí a bhaint amach agus ní théitear thar a bhfuil riachtanach leo. Is é is aidhm leis na maoluithe rialála atá beartaithe sa Rialachán Réamheolaire laghduithe costais agus ualaigh a sholáthar d'eisitheoirí, agus muinín infheisteoirí i ndea-fheidhmiú na margaí poiblí á gcaomhnú agus á neartú. Áirithítear comhréireacht go háirithe trí shimpliú measartha mór a thabhairt isteach sna ceanglais réamheolaire, nó fiú díolúintí uathu a thabhairt isteach, i gcásanna ina bhfuil an t-eisitheoir ar eolas cheana féin ag infheisteoirí agus ina bhfuil a lán faisnéise ar fáil go poiblí cheana féin. Ina theannta sin, áirithítear comhréireacht trí nochtadh a chur in oiriúint do mhéid reatha na cuideachta ar an margadh. Dá bhrí sin, ní thugtar isteach doiciméad eisiúna Fáis de chuid AE leis an togra ach do chuideachtaí atá liostaithe ar mhargaí fáis FBManna amháin (i.e. FBManna go príomha, agus ní FBManna amháin). Go tábhachtach, áirithítear leis na hathruithe atá beartaithe nach rachfar i bhfeidhm ar bhealach diúltach ar an leibhéal trédhearcachta d'infheisteoirí. Ní chruthóidh an gá d'infheisteoirí aon dícheall cuí breise a dhéanamh le haon cheann de na bearta atá beartaithe, agus áiritheofar ardleibhéal cosanta d'infheisteoirí leo. Mar shampla, tá an fhéidearthacht gan ach Béarla (i.e. teanga choiteann agus teanga lena glactar go forleathan sa réimse airgeadais) a úsáid chun an réamheolaire a dhréachtú cúitithe leis an gceanglas go mbeadh an achoimre i dteanga (teangacha) an Bhallstáit ina ndéanfar an tairiscint phoiblí. Ar an dul céanna, sna cásanna ina dtugtar isteach ón réamheolaire isteach, ceanglaítear ar eisitheoirí ráiteas a fhoilsiú (ach ní réamheolaire) ina mbeidh an fhaisnéis is ábhartha don infheisteoir. Lena chois sin, déantar calabrú cúramach ar na maoluithe atá beartaithe chun an t-ualach riaracháin a laghdú d'eisitheoirí atá liostaithe cheana féin (MAR) chun tionchar díobhálach ar shláine an mhargaidh agus ar chosaint infheisteoirí a sheachaint, arb iad príomhchuspóirí le MAR. Trí theorainn a chur leis an oibleagáid um nochtú ar imeachtaí 'aibí' amháin, áirítear leis an togra nach bhfaighidh margaí agus infheisteoirí ach faisnéis fhiúntach, agus seachnófar scaipeadh faisnéise míchruinne nó míthreoraí, a d'fhéadfadh cinntí infheistíochta a mhíthreorú. Ag gabháil leis na leasuithe atá beartaithe ar an gcóras nochta chomh maith, tá córas faireacháin na maoirseoirí le haghaidh sonraí ordaithe a neartú, lena threiseofar, trí na formáidí tuairiscithe sonraí ordaithe a chaighdeánú agus trí mhalartú sonraí den sórt sin idir GNTanna a éascú, a an bosca uirlisí maoirseachta um dhrochúsáid mhargaidh, lena n-áiritheofar mar sin sláine níos fearr sa mhargadh agus a fheabhsóidh muinín infheisteoirí. Ar deireadh, leis na leasuithe spriocdhírithe ar oibleagáidí eile um nochtadh agus tuairisciú agus ar an gcóras smachtbhannaí faoi MAR cuireadh deireadh le hualach riaracháin míchuí agus cruthófar leo leibhéal níos comhréirí smachtbhannaí d'eisitheoirí beaga (FBManna), agus ar an gcaoi sin aimseofar cothromaíocht cheart idir laghdú costais agus an bunriachtanas maidir sláine an mhargaidh agus cosaint infheisteoirí a chosaint. •An rogha ionstraime Tugtar isteach leis an togra leasuithe spriocdhírithe ar an Rialachán Réamheolaire, ar an MAR agus ar MiFIR. Is é Airteagal 114(1) CFAE bunús dlí na Rialachán sin. Dá bhrí sin beidh an bunús dlí céanna ag baint le haon Rialachán leasaitheach. Thairis sin, ós rud é gur athruithe ar théacsanna dlí atá ann cheana na leasuithe atá beartaithe, is féidir iad a thabhairt isteach trí Rialachán Omnibus. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Dírítear sa tionscnamh seo ar an ualach rialála a thabhaíonn eisitheoirí le linn phróiseas an liostaithe a laghdú agus ina dhiaidh sin nuair a bheidh siad liostaithe. Dá bhrí sin, ní chumhdaítear leis ach na gnéithe sin den Rialachán Réamheolaire agus den MAR a mheasann páirtithe leasmhara go gcuirfidh siad bac ar rochtain cuideachtaí ar mhargaí poiblí agus ar a gcumas fanacht ar mhargaí poiblí. Chun bonn eolais a chur faoin tionscnamh seo, bhailigh seirbhísí an Choimisiúin méid suntasach sonraí go díreach ó ionaid trádála agus ó eisitheoirí (lena n-áirítear comhlachais FBManna). Chuir TESG (a bhí i bhfeidhm idir mí Dheireadh Fómhair 2020 agus mí na Bealtaine 2021) roinnt fianaise ar fáil sa bhreis ar an ionchur a fuarthas ó rannpháirtithe sa mhargadh. Ina theannta sin, rinne an Coimisiún staidéar ar Mhargaí Príomhúlú agus Tánaisteacha Cothromais ó Oxera i mí na Samhna 2020, ina bhfuil forléargas an-mhionsonraithe ar mhargaí caipitil an Aontais. I measc na bhfoinsí eile a úsáideadh bhí litríocht acadúil agus taighde fairsing. Áirítear in Iarscríbhinn 6 a ghabhann leis an measúnú tionchair measúnú mionsonraithe ar éifeachtacht, ar éifeachtúlacht agus ar chomhsheasmhacht cheanglais an Rialacháin Réamheolaire, i gcomhréir leis an gclásal athbhreithnithe (féach Airteagal 48 den Rialachán Réamheolaire). Ina theannta sin, tá an anailís ar an Rialachán Réamheolaire bunaithe ar shonraí arna soláthar go déthaobhach ag ESMA do sheirbhísí an Choimisiúin don bhliain 2021 agus ar thuarascálacha foilsithe ESMA ar réamheolairí atá formheasta ag LEE le haghaidh na mblianta 2019 agus 2020. Cuireadh san áireamh san anailís freisin príomhthorthaí thuarascáil athbhreithnithe piaraí ESMA ar nósanna imeachta grinnscrúdaithe agus formheasta réamheolairí na n-údarás an 21 Iúil 2022. Tugtar chun suntais san anailís go gcuirtear ualach neamhriachtanach ar eisitheoirí leis na ceanglais réamheolaire reatha agus go bhféadfaí cuspóirí beartaithe an Rialacháin Réamheolaire a sholáthar le ceanglais nach bhfuil chomh costasach d'eisitheoirí agus leibhéal leordhóthanach cosanta d'infheisteoirí á choinneáil. In 2019-2020, rinne ESMA athbhreithniú ar MAR agus, i mí Mheán Fómhair 2020, i ndiaidh iarratas foirmiúil a fháil ón gCoimisiún, sholáthair sé chomhairle theicniúil ina thuarascáil ar Athbhreithniú MAR. Tá tuarascáil ESMA bunaithe ar aiseolas forleathan a fuarthas ó ionadaithe rannpháirtithe margaidh mar fhreagra ar chomhairliúchán poiblí, lena n-áirítear ón nGrúpa Geallsealbhóirí um Urrúis agus Margaí. Foilsíodh an comhairliúchán poiblí ar an 3 Deireadh Fómhair 2019 agus bhí sé i bhfeidhm go dtí mí na Samhna 2019:: Fuarthas 97 bhfreagra ó raon leathan freagróirí (i.e., institiúidí creidmheasa, bainisteoirí sócmhainne, eisitheoirí, gnólachtaí dlí agus cuntasaíochta, agus ionaid trádála). Mar achoimre, tháinig ESMA ar an gconclúid go raibh creat MAR ag obair go maith ar an iomlán agus mheas sé nach mbeadh gá le hathchóiriú mór ar an gcreat reachtach, agus roinnt coigeartuithe agus soiléirithe teicniúla á moladh. Sainaithníodh sa tuarascáil freisin roinnt réimsí inar mheas ESMA go raibh treoir bhreise tairbheach/riachtanach. Tá cuid de chonclúidí na Tuarascála i gcodarsnacht, áfach, le conclúidí Fhóram Ardleibhéil Aontas na Margaí Caipitil agus an an Ghrúpa saineolaithe teicniúla páirtithe leasmhara, chomh maith leis an aiseolas a fuarthas ó pháirtithe leasmhara i gcomhthéacs an chomhairliúcháin spriocdhírithe maidir leis an nGníomh um Liostú ar an Stocmhalartán agus le linn na gcruinnithe teicniúla. Déantar achoimre in Iarscríbhinn 8 den mheasúnú tionchair ar an measúnú a rinne seirbhísí an Choimisiúin i ndáil le forálacha MAR nach bhfuil conclúidí ESMA ag teacht leis an aiseolas a fuarthas ó shaineolaithe agus ó pháirtithe leasmhara ina leith. Áirítear leis sin: coincheap na faisnéise ón taobh istigh agus oibleagáid na n-eisitheoirí faisnéis ón taobh istigh a nochtadh don phobal; na coinníollacha maidir le moill a chur ar nochtadh; forálacha lena rialaítear sondáil mhargaidh, liostaí de dhaoine cos istigh agus smachtbhannaí riaracháin. Clúdaítear san anailís freisin faireachas trasmhargaidh ar an leabhar orduithe. •Comhairliúcháin leis na páirtithe leasmhara An 19 Samhain 2021, sheol an Coimisiún Glao ar Fhianaise chomh maith le comhairliúchán poiblí spriocdhírithe ceithre seachtaine déag inar iarradh tuairimí ó pháirtithe leasmhara maidir le conas cur le tarraingteacht fhoriomlán liostuithe ar mhargaí poiblí san Aonta a mhéadú. Iarradh faisnéis sa chomhairliúchán freisin faoi aon easnaimh a d'fhéadfadh a bheith sa chreat rialála lena gcuirtear ina luí ar chuideachtaí gan cistí a thiomsú trí mhargaí caipitil poiblí. Ina theannta sin, cuireadh ceisteanna sonracha sa chomhairliúchán faoin Rialachán Réamheolaire agus faoin Rialachán MAR. Ar an iomlán, fuarthas 108 freagra ó pháirtithe leasmhara ó 22 Ballstát, ó na Stáit Aontaithe, ón Ríocht Aontaithe agus ón Eilvéis. Chreid formhór mór na bhfreagróirí (72 %) go raibh costais iomarcacha chomhlíontachta a bhain le ceanglais rialála sa chéim TTP agus sa chéim iar-TTP measartha tábhachtach nó an-tábhachtach mar mhíniú ar easpa mealltachta mhargaí poiblí AE. Áiríodh leis sin formhór mór na n-eisitheoirí, na malartuithe, na n-infheisteoirí agus roinnt ÚINanna. Luaigh roinnt páirtithe leasmhara go bhfuil ualach an liostaithe cosúil le hualach na gcuideachtaí móra agus na FBManna, rud a fhágann go bhfuil an t-ualach an-díréireach do FBM. D'áitigh formhór na bhfreagróirí go mbeadh ualach díréireach le cuspóirí cosanta na n-infheisteoirí mar thoradh ar rialacha maidir le liostú agus iarliostú agus gur cheart go mbainfí (52 % agus 57 % faoi seach) amach leis na rialacha sin. Ar an iomlán, d’admhaigh na freagróirí go raibh sé deacair meánchostas na gcineálacha éagsúla réamheolairí a mheas agus go mbraitheann an costas ar thosca éagsúla lena n-áirítear táillí dlí, costais iniúchta agus castacht an ghnó. Mheas formhór na bhfreagróirí (59 %) nach n-aimsítear leis an réamheolaire caighdeánach ina fhoirm reatha cothromaíocht iomchuí idir cosaint infheisteoirí éifeachtach agus an t-ualach riaracháin comhréireach ar eisitheoirí, agus gur cheart maolú suntasach a dhéanamh air. Chuir 44 % de na freagróirí an tuairim chéanna in iúl faoi réamheolaire Fáis de chuid AE freisin. Chreid beagnach leath de na freagróirí gur éirigh leis an gcóras réamheolaire d'urrúis neamhchothromais tiomsú airgid a éascú trí mhargaí caipitil (48 %). I gcás eisiúintí tánaisteacha, roinneadh tuairimí na bhfreagróirí. Cé gur mheas tromlach beag de na freagróirí (51 %) nár cheart an ceanglas maidir le réamheolaire a thógáil i gcás eisiúintí leantacha, mheas mionlach suntasach (43 %) nár cheart go mbeadh ar eisitheoirí a liostaítear go leanúnach ar feadh 18 mí ar a laghad ar mhargadh rialáilte nó ar mhargadh fáis FBManna réamheolaire a fhoilsiú le haghaidh eisiúintí ina dhiaidh sin. Ar deireadh, dúirt formhór na bhfreagróirí (54 %) nár shíl siad go raibh aon ailíniú ná cóineasú ann sa dóigh a ndéanann ÚINanna measúnú ar iomláine, sothuigtheacht agus comhsheasmhacht na ndréacht-réamheolairí a chuirtear faoina mbráid lena bhformheas.

Tríd is tríd fuair freagróirí go raibh an chuid is mó de na gnéithe den réimeas reatha MAR trom. Ba iad na ceanglais is troime na cinn a bhaineann le coincheap na faisnéise ón taobh istigh (dúirt 64 % go raibh sé sin an-dian nó measartha trom) agus na coinníollacha maidir le nochtadh a mhoilliú (dúirt 70 % de na freagróirí go raibh sé sin an-dian nó measartha dian). Bhí tuairimí na bhfreagróirí deighilte nuair a cuireadh ceist orthu ar leor soiléiriú ESMA trí threoir ar choincheap na faisnéise ón taobh istigh. Beagnach leath díobh siúd a léirigh tuairim, chreid siad nár leor treoirlínte ESMA chun na soiléirithe riachtanacha a sholáthar maidir le coincheap na faisnéise ón taobh istigh (54 %). Léirigh na freagróirí sin (lena n-áirítear ionadaithe ó bhainc, ionaid trádála, eisitheoirí, idirghabhálaithe airgeadais agus Údaráis inniúla náisiúnta) imní nach mbeadh treoir ESMA éifeachtach chun aon doiléire dhlíthiúil a bhaint. Dúirt siad go sainmhínítear coincheap na faisnéise ón taobh istigh go rófhairsing agus gur gá an iomarca faisnéise a fhoilsiú. Dar leosan, teastaíonn athmhachnamh a dhéanamh ar choincheap na faisnéise ón taobh istigh, nach féidir a dhéanamh ach i gcomhthéacs rialachán Leibhéal 1. Cuireadh ceist ar fhreagróirí freisin ar cheart go ndéanfaí idirdhealú le MAR idir coincheap na faisnéise ón taobh istigh chun cosc a chur ar dhéileáil chos istigh agus coincheap na faisnéise ón taobh istigh lena spreagtar an oibleagáid um nochtadh. Chreid formhór na bhfreagróirí a léirigh tuairim ar an ábhar go mbeadh idirdhealú idir an dá choincheap iomchuí. Ina theannta sin, luaigh formhór na bhfreagróirí a léirigh tuairim gur cheart a shoiléiriú nach gá faisnéis ón taobh istigh a bhaineann le próiseas ilchéimeanna a phoibliú ach amháin nuair a bheidh an chéim dheiridh bainte amach, murar tharla sceitheadh. Bhí formhór na bhfreagróirí (72 %) i bhfabhar tairseach mhéadaithe chun idirbhearta bainisteoirí a thuairisciú faoi Airteagal 19 (8) MAR. Dúirt siad nach ndéanfadh méadú den sórt sin dochar do shláine an mhargaidh. Bhí comhdhearcadh ann freisin i measc na bhfreagróirí go gcaithfí na ceanglais maidir leis an liosta de dhaoine cos istigh acu a shimpliú do gach eisitheoir lena áirithiú nach gcuirtear san áireamh ach an t-eolas is riachtanaí chun críocha aitheantais. Nuair a cuireadh ceist orthu ar na freagróirí ar mheas siad gur leor tograí teoranta ESMA chun nós imeachta um shondáil mhargaidh a leasú, agus réiteach cothrom á sholáthar ar an ngá leis an ualach a shimpliú agus le sláine an mhargaidh a choimeád, níor aontaigh formhór na bhfreagróirí (62.2 %). Ar deireadh, dúirt formhór na bhfreagróirí (51 %) nach raibh an córas pionósach reatha faoi Rialachán MAR comhréireach leis an gcuspóir lena bhféachtar leis an reachtaíocht. •Bailiú agus úsáid saineolais Le blianta beaga anuas, dírítear rochtain cuideachtaí agus go háirithe FBManna ar mhargaí poiblí ar mheastóireachtaí leanúnacha an Choimisiúin. Ardaíodh saincheisteanna maidir leis an ualach rialála ar chuideachtaí agus rochtain á fáil acu ar mhargaí poiblí i gcomhthéacs HLF an CMU, TESG agus Phlean Gníomhaíochta CMU 2020. Chuir an Coimisiún taighde fairsing san áireamh freisin ar an ábhar ar tugadh faoi sa staidéar Oxera. D'eagraigh an Coimisiún dhá chruinniú/cheardlann theicniúla le páirtithe leasmhara tionscail i mí Aibreáin 2022 chun na roghanna beartais atá á mbreithniú a bheachtú tuilleadh. Ina theannta sin, chuir an Coimisiún cuspóir an togra faoi bhráid Ghrúpa Saineolaithe an Choiste Eorpaigh um Urrúis agus faoi bhráid Chomhordaitheoirí an Choiste um Ghnóthaí Eacnamaíochta agus Airgeadaíochta (ECON) ó Pharlaimint na hEorpa. Moltaí na sainghrúpaí I mí an Mheithimh 2020, d’eisigh Fóram Ardleibhéil Aontas na Margaí Caipitil roinnt moltaí chun éiceachóras an mhargaidh phoiblí a fheabhsú, chun ceanglais rialála a mhaolú go ginearálta. Ó thaobh Rialachán MAR agus an Rialacháin Réamheolaire de, dhírigh na moltaí faoi seach ar choincheap na faisnéise ón taobh istigh, ar idirghníomhaíocht idir MAR agus an Treoir Trédhearcachta, ar an liosta de dhaoine ar an taobh istigh, ar idirbhearta agus ar smachtbhannaí na mbainisteoirí chomh maith le tairseach agus fad réamheolairí, spriocdhátaí agus an córas pasanna. I mí Dheireadh Fómhair 2020, sheol an Coimisiún Eorpach an TESG. Bhí sé de chúram ar an nGrúpa faireachán agus measúnú a dhéanamh ar fheidhmiú na margaí fáis FBManna, chomh maith le saineolas agus ionchur féideartha a sholáthar maidir le réimsí ábhartha eile rochtain FBManna ar mhargaí poiblí. Dheimhnigh an TESG na hábhair imní a léirigh na páirtithe leasmhara go bhfuil gá le gníomhaíocht reachtach bhreise chun tacú le cuideachtaí agus go háirithe FBManna a liostú. Ina thuarascáil deiridh , a foilsíodh i na Bealtaine 2021, dhréachtaigh an TESG 12 mholadh, lena n-áirítear moladh maidir leis an oibleagáid um nochtadh faoi MAR a shoiléiriú agus a chúngú agus moladh chun riachtanais an liostaithe a mhaolú. Maidir leis an Rialachán Réamheolais, moladh sa TESG go dtabharfaí isteach líomhaintí maidir le fad uasta an réamheolaire (e.g., trí theorainn leathanach le haghaidh réamheolairí TTP), teanga (lenar féidir réamheolairí a dhréachtú i mBéarla), eisiúintí tánaisteacha agus aistrithe liostaithe (e.g., réamheolaire cuíchóirithe go suntasach cosúil le réamheolaire Téarnaimh an Aontais a thabhairt isteach ar bhonn buan), agus 'Ballstát Baile; a chinneadh. Maidir le MAR, mholadh sa TESG maoluithe a thabhairt isteach maidir lena raon feidhme, lan sainmhíniú ar fhaisnéis ón taobh istigh chun críche nochta, sondáil mhargaidh, an liosta de dhaoine ar an taobh istigh, idirbhearta bainisteoirí, agus le smachtbhannaí. Cruinnithe le páirtithe leasmhara D'eagraigh seirbhísí an Choimisiúin dhá cheardlann theicniúla fhíorúla freisin ag tús mhí Aibreáin 2022 le hionadaithe malartuithe, eisitheoirí agus infheisteoirí d'fhonn na roghanna beartais a bhí á mbreithniú ag an gCoimisiún a bheachtú tuilleadh. Eagraíodh go leor cruinnithe déthaobhacha le páirtithe leasmhara le linn ullmhú an tionscnaimh seo. Cruinnithe le saineolaithe na mBallstát Chuir an Coimisiún cuspóir an togra i láthair freisin ag Sainghrúpa an Choiste Eorpaigh um Urrúis (EGESC) an 15 Deireadh Fómhair 2021 agus arís ag an ngrúpa céanna an 17 agus an 30 Bealtaine 2022. Léirigh na toscaireachtaí a bhí rannpháirteach sa phlé tacaíocht do chuspóir an Choimisiúin maidir le feabhas a chur ar tharraingteacht mhargaí poiblí an Aontais, agus cosaint infheisteoirí agus sláine an mhargaidh a áirithiú. Cruinniú le Comhordaitheoirí ECON i bParlaimint na hEorpa D'fháiltigh comhordaitheoirí na bhFeisirí Eorpacha a ghlac páirt sa phlé an bealach chun cinn a mhol an Coimisiún maidir leis an nGníomh um Liostú ar an Stocmhalartán, ag adhmháil na faidhbe le margaí poiblí an Aontais. Leag siad béim air go láidir gur gá don Choimisiún cothromaíocht cheart a aimsiú lena áirithiú go mbeidh rochtain ag gach cuideachta, go háirithe ag FBManna, ar mhargaí poiblí le haghaidh maoiniú, agus cosaint leordhóthanach d'infheisteoirí á háirithiú ag an am céanna. •Measúnú tionchair Tá measúnú tionchair ag gabháil leis an togra seo a cuireadh isteach an 10 Meitheamh 2022, a pléadh an 6 Iúil 2022 agus a bhfuarthas tuairim dhearfach ina leith ón mBord um Ghrinnscrúdú Rialála (RSB) – le hamhras – an 8 Iúil 2022. D'iarr an RSB ar an gCoimisiún an dréachtmheasúnú tionchair a leasú chun an méid seo a leanas a shoiléiriú: (i) cur in iúl agus comhleanúnachas thionscnamh an Ghníomh um Liostú ar an Stocmhalartán le tionscnaimh eile a bhaineann le margaí caipitil; (ii) rioscaí agus teorainneacha na hanailíse; (iii) na tuairimí éagsúla a chuir catagóirí éagsúla páirtithe leasmhara in iúl maidir le sainiú na bhfadhbanna, na roghanna agus tionchair na roghanna. Rinneadh barúlacha an Bhoird a phlé agus cuireadh san áireamh iad sa leagan deireanach den mheasúnú tionchair.

Dírítear sa mheasúnú tionchair ar bhacainní rialála sonracha a shainaithint agus aghaidh a thabhairt orthu ag gach céim den phróiseas um liostú. Pléitear ann bacainní ag an gcéim réamh-TTP a eascraíonn as dlí na gcuideachtaí, go háirithe, toisc go bhfuil scair ilvótaí liostaithe dodhéanta i roinnt Ballstát. Dírítear ansin ann ar bhacainní ag an céim TTP a eascraíonn as an Rialachán Réamheolaire, go háirithe ó na costais arda a bhaineann le réamheolaire a dhréachtú. Ar deireadh, tugtar aghaidh ann ar bhacainní a thagann chun cinn ag an gcéim iar-TTP a eascraíonn as MAR, go háirithe, costais de bharr na héiginnteachta dlíthiúla maidir le hoibleagáid na n-eisitheoirí faisnéis ón taobh istigh a nochtadh go poiblí. Maidir le gach céim den phróiseas um liostú, leagtar amach dhá rogha beartais mhalartacha sa mheasúnú tionchair, i ndiaidh anailís a dhéanamh ar an bhfianaise eimpíreach atá ar fáil agus cuntas a thabhairt ar thuairimí na bpáirtithe leasmhara. Déantar anailís sa mheasúnú tionchair ar na roghanna i ndáil le trí chuspóir, is iad sin: (i) na costais rialála agus na costais chomhlíontachta a laghdú do chuideachtaí ar mian leo liostú nó dóibh siúd atá liostaithe cheana féin, (ii) leibhéal leordhóthanach cosanta d'infheisteoirí agus sláine an mhargaidh a áirithiú, agus (iii) níos mó dreasachtaí chun liostú a thabhairt d'eisitheoirí. Ba cheart go mbeadh an rogha thosaíochta (do gach céim den phróiseas um liostú) costéifeachtúil agus éifeachtach, dá bhrí sin, maidir le haghaidh a thabhairt ar an mbacainn aitheanta agus ardleibhéal cosanta do chosaint infheisteoirí agus sláine an mhargaidh á gcumhdach. Cuireadh comhréireacht na mbeart do chuideachtaí beaga san áireamh agus roghanna á sainaithint agus á measúnú. Cé nach bhféadfaí, leis na leasuithe rialála a leagtar amach sna roghanna, aghaidh a thabhairt ar na dúshláin uile a bhíonn roimh mhargaí poiblí an Aontais astu féin, mar aon le bearta eile a mheastar mar chuid de phlean níos leithne chun feabhas a chur ar rochtain cuideachtaí ar mhargaí caipitil poiblí, féachtar leo le cuidiú leis an treocht dhiúltach reatha i margaí poiblí an Aontais a aisiompú. I bhfianaise na bhfeabhsuithe rialála sin, bheadh margaí poiblí an Aontais ag brath fós ar an gcreat rialála fo-optamach maidir le liostú, rud a laghdódh tarraingteacht na margaí poiblí, agus bheadh costas eacnamaíoch ar eisitheoirí an Aontais, ar infheisteoirí agus ar gheilleagar an Aontais ina iomláine mar thoradh air sin. Dá bhrí sin, ní shamhlaítear leis an gcás bunlíne aon leasú ar an gcreat reachtach lena rialaítear na rialacha maidir le cuideachtaí a liostú agus cuideachtaí atá liostaithe cheana féin. Maidir leis an gcéim TTP (i.e. an Rialachán Réamheolaire), moltar i rogha bheartais 1: (1) grinnscrúdú ar dhoiciméid um liostú a aistriú (lena n-áirítear an réamheolaire) chuig malartuithe, rud a fhágann nach bhféadfar ábhair a mhaolú ach i gcásanna sonracha amháin (i.e. i gcás liostaí ar mhargaí fáis FBManna agus i gcás eisiúintí tánaisteacha). Le rogha bheartais 2, moltar go mbeadh réamheolaire (nó doiciméad iontrála) níos giorra i ngach cás agus go mbeadh próiseas grinnscrúdaithe agus formheasta a dhéanann Údaráis Inniúla Náisiúnta níos cuíchóirithe. Tugadh le fios san anailís gurb é an bealach is oiriúnaí chun aghaidh a thabhairt ar na bacainní rialála sainaitheanta réamheolairí níos giorra a thabhairt isteach mar aon le grinnscrúdú cuíchóirithe ag ÚINanna, mar a mholtar i rogha 2. I gcás eisitheoirí bheadh an coigealtas costais measta cothrom le thart ar EUR 67 milliún in aghaidh na bliana. Áirítear leis an bhfigiúr sin EUR 56 milliún i gcomhair eisiúintí príomhúla ar mhargaí rialáilte, EUR 2.7 milliún i gcomhair eisiúintí príomhúla ar mhargaí fáis FBManna, EUR 7 milliún i gcomhair eisiúintí tánaisteacha d'urrúis idirmhalartacha agus EUR 1 mhilliún i gcomhair eisiúintí tánaisteacha d'urrúis neamh-idirmhalartacha. Bhainfeadh infheisteoirí leas as doiciméad níos éadroime agus níos cuíchóirithe, atá níos éasca a léamh agus dul tríd. D'éascófaí le formáid níos caighdeánaithe (i.e., ord seasta nochta rainn an réamheolaire) intuigtheacht na réamheolairí agus a n-inchomparáideacht ar fud an Aontais. Ina theannta sin, mar gheall ar an bhféidearthacht an réamheolaire a fhoilsiú i bhformáid leictreonach amháin, d’fhéadfaí rochtain a fháil ar an réamheolaire agus dul tríd ar uirlis tacaíochta leictreonaí, uirlis a úsáideann infheisteoirí níos minice sa lá atá inniu ann. Bheadh an próiseas grinnscrúdaithe agus formheasta níos éifeachtúla, níos cóineasaithe agus níos cuíchóirithe. Eascródh coigilteas costais breise mar nach mbeadh ar ÚINanna réamheolairí le haghaidh eisiúintí tánaisteacha d'urrúis idirmhalartacha a scrúdú agus a fhormheas a thuilleadh, agus bheadh sé díolmhaithe anois faoi choinníollacha áirithe. Maidir leis an gcéim TTP, féachtar le rogha bheartais 1 leis an oibleagáid maidir le nochtadh faoi MAR a shoiléiriú agus a laghdú, trí athbhreithniú a dhéanamh freisin ar na coinníollacha chun nochtadh den sórt sin a mhoilliú, agus an córas smachtbhannaí a dhéanamh níos comhréirí do FBManna, agus moltar le rogha bheartais 2 nochtadh MAR maidir le faisnéis ón taobh istigh a theorannú do liosta réamh-aitheanta dúnta d'imeachtaí. Aithníodh rogha 1 mar an rogha thosaíochta. Le bearta faoin rogha thosaíochta sin chuirfi feabhas ar shoiléireacht dhlíthiúil maidir leis an méid atá le nochtadh agus an méid nach bhfuil le nochtadh, agus chuirfeadh sé sin deireadh le nochtadh faisnéise atá róluath. Ciallaíonn sé sin, dá bhrí sin, laghdú ar an ualach do chuideachtaí liostaithe trí theorainn a chur leis an méid ama agus costas, lena n-áirítear táillí comhairleoirí seachtracha, a chaitear faoi láthair lena áirithítear go gcomhlíontar an oibleagáid maidir le nochtadh. D'fhéadfadh sé sin srian a chur ar dhul in iontaoibh an nochta mhoillithe ag na heisitheoirí. Maidir le heisitheoirí, tá an laghdú ar chostais dhíreacha agus indíreacha mar thoradh ar an tsoiléire bhreise agus measúnú á dhéanamh ar an gcáilíonn píosa áirithe faisnéise mar fhaisnéis ón taobh cistigh i gcás/imeacht ar leith. Is ionann an laghdú measta ar chostais bhliantúla chomhlíontachta agus thart ar EUR 89 milliún, arna mhiondealú ina EUR 24.6 milliún le haghaidh FBManna agus EUR 64.6 milliún le haghaidh gnólachtaí nach FMBanna iad. Leis na leasuithe spriocdhírithe ar na rialacha maidir le nochtadh moillithe, d'fhéadfaí laghdú breise EUR 11 mhilliún a dhéanamh ar chostais do chuideachtaí, agus EUR 1 mhilliún de sin do FBManna agus EUR 10 milliún do ghnólachtaí nach FBManna iad. Rachadh baint an nochta neamhriachtanaigh (nó fiú míthreorach) agus deimhneacht dhlíthiúil mhéadaithe maidir le heisitheoirí na faisnéise chun tairbhe d'infheisteoirí dá mbainfí iad. Sa chás sin, costais a sheachaint (lena n-áirítear deischostais) a bhainfeadh le cinntí fo-optamacha arna ndéanamh ag infheisteoirí bunaithe ar fhaisnéis a nochtar róluath. Bhainfeadh ÚINanna tairbhe as maoirseacht chuíchóirithe ar chomhlíonadh na n-oibleagáidí um nochtadh, rud a mbeadh laghdú ar an ualach riaracháin mar thoradh air. Laghdófaí leisa an rogha sin freisin na costais riaracháin arna dtabhú ag ÚINanna agus athbhreithniú á dhéanamh acu ar fhógraí maidir le moill a fhaightear ó eisitheoirí, toisc go mbeadh gá níos lú maidir le nochtadh a mhoilliú ag na heisitheoirí. Ar deireadh, glactar leis go bhfuil éifeachtaí ar mhalartuithe teoranta faoin dá rogha thosaíochta. Bhainfeadh malartuithe tairbhe le himeacht ama, áfach, as méadú de réir a chéile ar chuideachtaí ar mian leo go ligfear isteach chun trádála iad, mar gheall ar na maoluithe rialála agus ar tharraingteacht níos airde maidir le liostú poiblí. Cuirfidh an togra seo le clár oibre Aontas na Margaí Caipitil agus lena chuspóir maoiniú chuideachtaí an Aontais a éagsúlú chomh maith le forbairt agus comhtháthú breise margaí caipitil san Aontas a áirithiú. Meastar go mbeidh tionchar ag na bearta rialála a bheartaítear sa tionscnamh seo ar gach cuideachta san Aontas, agus go háirithe ar FBManna, atá níos neamhchosanta ar an ualach rialála ná cuideachtaí móra a bhfuil cumas ionsúcháin costas níos airde acu. I gcomhthéacs iarmhairtí níos leithne, ní mheastar go mbeidh tionchar sóisialta díreach ag an togra. Mar sin féin, d'fhéadfaí tionchar dearfach indíreach a imirt ar an bhfostaíocht mar thoradh ar rochtain níos fearr ar mhaoiniú ó chuideachtaí, ag tabhairt deis do ghnólachtaí a bheith nuálach agus fás níos tapúla agus baill foirne a fhostú chun na cuspóirí sin a bhaint amach. Ós rud é go bhfuil an tionscnamh dírithe ar FBManna go háirithe (agus roinnt beart dírithe go díreach orthu), is dóigh go mbeidh an tionchar (indíreach) ar an bhfostaíocht thar a bheith ábhartha. Sa lá atá inniu ann soláthraíonn FBManna san Aontas fostaíocht de thart ar 100 milliún duine, is ionann iad agus níos mó ná leath de OTI AE agus tá ról lárnach acu maidir le breisluach a chur leis i ngach earnáil den gheilleagar. Rud atá tábhachtach, is ionann iad agus 99.8 % de chuideachtaí AE. Ní mheastar go n-eascróidh aon tionchar díreach ná aon dochar suntasach, ar an gcomhshaol, bíodh sé díreach nó indíreach, de bharr an togra seo a chur i bhfeidhm. D'fhéadfadh roinnt cuideachtaí atá liostaithe ar mhargaí poiblí, áfach, a bheith rannpháirteach i dtaighde agus i bhforbairt teicneolaíochtaí nua atá neamhdhíobhálach don chomhshaol. Le rochtain fheabhsaithe ar mhaoiniú chuirfí ar chumas na gcuideachtaí sin fás níos gasta agus acmhainní airgeadais níos mó a leithdháileadh ar chláir T&F ar féidir leo cur le cuspóirí an Chomhaontaithe Ghlais don Eoraip. Ina theannta sin, d'fhéadfadh sé go ndéanfaí difear dearfach leis an togra, cé gur beag é, do bhaint amach na Spriocanna Forbartha Inbhuanaithe (SDGanna), go háirithe SDG 8 (obair chuibhiúil agus fás eacnamaíoch) agus SDG 9 (tionscal, nuálaíocht agus bonneagar). Ar deireadh, ní mheastar go mbeidh aon tionchar tromchúiseach ag an togra seo ar an iomlán ar dhigitiú. É sin ráite, tá an fhéidearthacht faoin Rialachán Réamheolaire réamheolairí a iarraidh i bhformáid pháipéir á baint leis an togra seo, agus ar an gcaoi sin cuirtear digitiú an phróisis um liostú chun cinn. Ina theannta sin, éascófar le CMOBS malartú uathoibríoch sonraí leabhair orduithe i measc ÚINanna lena bhfeabhsófar an comhar chun críocha faireachais trí mhodhanna digiteacha. •Oiriúnacht rialála agus simpliú Táthar ag súil go sábhálfar thart ar EUR 167 milliún ar chostais bhliantúla riaracháin d’eisitheoirí, lena n-áirítear FBManna, as pacáiste foriomlán an Ghnímh um Liostú ar an Stocmhalartán. Táthar ag súil go mbeadh ÚINanna ábalta a gcostais a laghdú toisc go mbeidh siad ábalta a ngníomhaíochtaí maoirseachta a dhéanamh ar bhealach níos éifeachtúla mar thoradh ar cheanglais níos simplí agus níos soiléire. Bhainfeadh infheisteoirí tairbhe freisin as na hathruithe rialála atá beartaithe, toisc go n-éireoidh faisnéis chorparáideach (tráth an liostaithe agus ina dhiaidh sin) níos gairide, níos tráthúla agus níos éasca dul tríthi. Táthar ag súil nach n-éascródh ach mionchostais choigeartaithe as cur chun feidhme an togra le haghaidh eisitheoirí agus ÚINanna. •Cearta bunúsacha

Seasann an togra le cearta bunúsacha agus leis na prionsabail a aithnítear i gCairt um Chearta Bunúsacha AE, go háirithe an tsaoirse chun gnó a dhéanamh (Airteagal 16) agus an prionsabal um chosaint tomhaltóirí (Airteagal 38). Ós rud é gurb é is aidhm leis an tionscnamh seo an t-ualach riaracháin a chuirtear ar eisitheoirí a mhaolú, cuideoidh sé leis an gceart chun gnó a dhéanamh faoi shaoirse a fheabhsú. Ní ceart go mbeadh tionchar diúltach ar bith ag na leasuithe atá beartaithe ar an Rialachán Réamheolaire nó ar Rialachán MAR agus ar chosaint tomhaltóirí, toisc go bhfuil na hathruithe spriocdhírithe sin leagtha amach ar chaoi ina ndéanfar ardleibhéal sláine an mhargaidh agus cosaint tomhaltóirí a choinneáil. 4.IMPLEACHTAÍ BUISÉADACHA Ní mheastar go mbeidh tionchar suntasach ar bith ag an tionscnamh ar bhuiséad an Aontais Eorpaigh. Meastar go gcosnóidh an bonneagar TFC chun malartú sonraí leabhair ordaithe trasmhargaidh a éascú i measc ÚINanna chun críche faireachas margaidh (sonraí CMOBS) faoi MAR thart ar EUR 400 000 i gcostais aonuaire, agus EUR 200 000 i gcostais reatha bhliantúla. Is iad ÚINanna a chruthódh an uirlis CMOBS sin, agus d'fhéadfadh sé a bheith ina gcomhaontú tarmligin mar a cheadaítear le hAirteagal 28 de Rialachán (AE) Uimh. 1095/2010 ar féidir é a eagrú idir ÚINanna agus ESMA. Dá bhrí sin, ní mhaoineofaí é as buiséad AE ach is iad ÚINanna a mhaoineodh é, ag tógáil ar chóras reatha an tSásra um Malartú Tuairiscithe Idirbheart a bunaíodh i ndiaidh Threoir 2004/39/CE ó Pharlaimint na hEorpa agus ón gComhairle (MiFID I) trí thionscadal tarmligthe. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Déanfar faireachán ar thionchar an Rialacháin Réamheolais leasaithe i gcomhar le ESMA agus ÚINanna i gcomhthéacs na dtuarascálacha bliantúla ar réamheolairí arna bhformheas san Aontas Eorpach, a bhfuil sé de chumhacht ag ESMA iad a sholáthar gach bliain. Ina theannta sin, déanfaidh an Coimisiún measúnú i gceann 5 bliana ar chur i bhfeidhm an Rialacháin Réamheolaire agus ar an bhfuil na réamheolairí éagsúla iomchuí fós chun cuspóirí an Rialacháin a chomhlíonadh. Agus a mheasúnú á dhéanamh aige, aimseoidh an Coimisiún cothromaíocht iomchuí idir cosaint infheisteoirí a bhaint amach agus an t-ualach rialála ar chuideachtaí a íoslaghdú. Déanfaidh an Coimisiún measúnú freisin ar chur i bhfeidhm MAR i gceann 5 bliana agus tabharfaidh sé tuairisc ar éifeachtaí an athchóirithe sin, go háirithe ar nochtadh faisnéise ón taobh istigh agus ar an sásra chun sonraí leabhair orduithe a mhalartú. •Míniúchán mionsonraithe ar fhorálacha sonracha an togra Airteagal 1 – Leasuithe ar an Rialachán Réamheolaire Díolúintí le haghaidh eisiúintí tánaisteacha urrús atá idirmhalartach le hurrúis a ligtear isteach chun a dtrádála ar mhargadh rialáilte nó ar mhargadh fáis FBManna. Le hAirteagal 1(5)(a) den Rialachán Réamheolaire leagtar síos díolúine ón oibleagáid réamheolaire a fhoilsiú maidir le hurrúis is urrúis atá idirmhalartach le hurrúis a ligeadh isteach chun a dtrádála ar an margadh rialáilte céanna a ligean isteach chun a dtrádála ar mhargadh rialáilte, ar choinníoll go mbeidh na hurrúis nua a ligtear isteach, thar thréimhse 12 mhí, níos lú ná 20 % de líon na n-urrús a ligeadh isteach chun a dtrádála ar an margadh rialáilte céanna cheana. Leasaítear leis an togra Airteagal 1(4) agus Airteagal 1(5) lena leagan amach go bhfuil feidhm ag an díolúine sin maidir le hurrúis a thairiscint don phobal agus maidir leis na hurrúis lena mbaineann a ligean isteach chun a dtrádála. Leathnaítear an díolúine sin leis an togra freisin chuig cuideachtaí a thrádáil urrúis ar mhargadh fáis FBManna go leanúnach ar feadh 18 mí roimhe sin ar a laghad roimh na hurrúis lena mbaineann a thairiscint nó a ligean isteach chun a dtrádála agus méadaítear an tairseach ó 20 % go 40 % leis. Ina theannta sin, leasaítear leis an togra Airteagal 1(4) agus Airteagal 1(5) chun díolúine nua ó cheanglas an réamheolaire a thabhairt isteach. Faoi dhíolúine nua mar sin, ní cheanglaítear ar chuideachtaí a eisíonn urrúis atá idirmhalartach le hurrúis arna ligean isteach cheana chun a dtrádála ar mhargadh rialáilte nó ar mhargadh fáis FBManna, lena n-áirítear cuideachtaí a aistríonn ó mhargadh fáis FBManna chuig margadh rialáilte, réamheolaire a dhréachtú agus a fhoilsiú. Ina ionad sin, ceanglaítear ar na cuideachtaí sin doiciméad achomair gairid a fhoilsiú agus a chomhdú leis an ÚIN ina mbeidh ráiteas maidir le hoibleagáidí um thuairisciú leanúnach agus tréimhsiúil agus um thrédhearcacht a chomhlíonadh agus ina sonraítear úsáid na bhfáltas agus aon fhaisnéis ábhartha eile, nár nochtadh go poiblí go fóill. Cuirtear Iarscríbhinn IX nua isteach sa Rialachán Réamheolaire lena shoiléiriú cén fhaisnéis atá le cur san áireamh sa doiciméad achomair. Níl feidhm ag an díolúine nua, áfach, maidir le heisiúintí tánaisteacha urrús nach bhfuil idirmhalartach le hurrúis a ligeadh isteach chun a dtrádála cheana agus eisiúintí tánaisteacha ag cuideachtaí atá in anás airgeadais nó atá ag dul faoi bhunathrú suntasach, amhail athrú ar rialú mar thoradh ar tháthcheangal, cumasc, nó rannán. I gcásanna dá leithéid, tá sé d’oibleagáid ar eisitheoirí réamheolaire gearrfhoirme nua a dhréachtú agus a fhoilsiú: Réamheolaire Leantach de chuid AE (féach an pointe thíos). I gcomparáid leis an díolúine a leagtar síos in Airteagal 1(5)(a) faoi láthair, tá raon feidhme níos leithne leis an díolúine nua (e.g. gan uasteorainn chéatadáin, gan aon cheanglas go ligfear na hurrúis nua isteach chun a dtrádála ar an margadh céanna) agus tá sí faoi réir cosaintí sonracha chun infheisteoirí a chosaint (e.g., an ceanglas doiciméad achomair a fhoilsiú). Scriostar forálacha a bhaineann le díolúintí réamheolaire atá ann faoi láthair a thagann chun bheith iomarcach. Tairseach chomhchuibhithe chun tairiscintí beaga urrús don phobal a dhíolmhú ón gceanglas maidir le réamheolaire a fhoilsiú. Scriostar Airteagal 1(3) den Rialachán Réamheolaire lena leagtar síos tairseach EUR 1 mhilliún nach bhfuil feidhm ag an Rialachán maidir leis. Leasaítear Airteagal 3(2) den Rialachán Réamheolaire chun tairseach chomhchuibhithe uathúil de EUR 12 mhilliún a shocrú, tairseach ar faoina bun a dhíolmhaítear tairiscintí urrús don phobal nach dteastaíonn pas uathu ón gceanglas réamheolaire (tairseach atá bunaithe ar bhreithniú iomlán na dtairiscintí comhiomlánaithe arna ndéanamh ag an eisitheoir céanna san Aontas thar thréimhse 12 mhí). Tá cead ag eisitheoirí réamheolaire a dhréachtu ar bhonn deonach, áfach. Thairis sin, sonraítear go bhfuil cead ag na Ballstáit doiciméid maidir le nochtadh náisiúnta le haghaidh tairiscintí urrús don phobal atá faoi bhun EUR 12 mhilliún a iarraidh, ar choinníoll nach mbeidh na nochtaí náisiúnta ina n-ualach díréireach. Réamheolaire níos caighdeánaithe agus níos cuíchóirithe le haghaidh eisiúintí príomhúla urrús a thairgtear don phobal nó a ligtear isteach chun a dtrádála ar mhargadh rialáilte. Leasaítear Airteagal 6(2) agus Airteagal 7 leis an togra chun formáid agus ord caighdeánaithe an réamheolaire a thabhairt isteach mar aon le hachoimre an réamheolaire (i.e. ord seasta maidir leis an bhfaisnéis atá ann a nochtadh). Ina theannta sin, tugtar isteach leis an togra teorainn leathanach (300) do réamheolairí TTP scaireanna agus soiléirítear leis cén fhaisnéis atá le soláthar sa réamheolaire nach dtagann faoin teorainn leathanach.

Leasaítear dá réir sin an chumhacht a thugtar don Choimisiún chun gníomhartha tarmligthe a ghlacadh chun formáid agus ábhar an réamheolaire a leagan amach (Airteagal 13(1) agus Iarscríbhinní I go III den Rialachán Réamheolaire). Ina theannta sin, soiléirítear gur cheart breithniú leis na gníomhartha tarmligthe sin (i) d'eisitheoirí urrús cothromais, an bhfuil na heisitheoirí faoi réir an tuairiscithe inbhuanaitheachta faoin Treoir maidir le Tuairisciú Inbhuanaitheachta Corparáideach atá le teacht, agus (ii) d'eisitheoirí urrús neamhchothromais, an ndéantar na hurrúis neamhchothromais sin a mhargú agus tosca ESG á gcur san áireamh nó cuspóirí ESG á mbaint amach. Baintear feabhsuithe breise amach maidir le héifeachtúlacht agus éifeachtacht na gceanglas réamheolaire trí leasuithe ar Airteagal 16 (tosca riosca a chuíchóiriú), Airteagal 19 (corprú de réir tagairtí a dhéanamh éigeantach), Airteagal 21 (fáil réidh leis an deis atá ag infheisteoirí cóipeanna páipéir den réamheolaire a iarraidh) agus Airteagal 27 (lena áirithiú gur féidir le heisitheoirí an réamheolaire a dhréachtú i mBéarla amháin, cé is moite den achoimre). Eisiúintí tánaisteacha a chur in ionad an chórais shimplithe um nochtadh agus réamheolaire nua Leantach AE a chur in ionad an réamheolaire um Théarnamh AE (a rachaidh in éag go luath). Tugtar isteach leis an togra réamheolaire nua Leantach AE, a chuirtear in ionad an réamheolaire shimplithe le haghaidh eisiúintí tánaisteacha ar bhonn buan (maidir le hurrúis chothromais agus neamhchothromais). Déantar an córas simplithe um nochtadh le haghaidh eisiúintí tánaisteacha (Airteagal 14 den Rialachán Réamheolaire) a aisghairm dá bhrí sin. Tugtar forálacha marthanachta isteach le haghaidh réamheolairí simplithe le haghaidh eisiúintí tánaisteacha a formheasadh roimh an aisghairm (Airteagal 50 (1) nua den Rialachán Réamheolaire). Beidh córas réamheolaire Téarnaimh an Aontais (Airteagail 7(12a), 14a, 20(6a), 47a agus Iarscríbhinn Va den Rialachán Réamheolaire) imithe in éag an 31 Nollaig 2022. Tá an córas do Réamheolaire Leantach AE leagtha síos in Airteagail 7(12b), 14b, 20(6b), 21(5b) agus in Iarscríbhinní IV agus V a ghabhann leis an Rialachán Réamheolaire. Tá feidhm ag an gcóras seo maidir le heisiúintí tánaisteacha nach dtagann faoi dhíolúine (e.g., i gcás nach gcomhlíontar an critéar idirmhalartachta). Féadfaidh eisitheoirí, áfach, Réamheolaire Leantach AE a dhréachtú agus a fhoilsiú ar bhonn deonach, i gcás eisiúintí tánaisteacha a thagann faoi cheann de na díolúintí. Tá cead ag eisitheoirí cineálacha eile réamheolaire le haghaidh eisiúintí tánaisteacha a dhréachtú freisin (e.g., féadfaidh eisitheoirí rialta réamheolaire caighdeánach a úsáid lena n-áirítear URDnó, i gcás urrúis neamhchothromais, réamheolaire bunaidh). Leanann réamheolaire Leantach AE formáid agus ord caighdeánaithe, tá sé faoi réir teorainn leathanach i gcás eisiúintí tánaisteacha scaireanna agus féadfar é dhréachtú i dteanga a úsáidtear de ghnáth i réimse an airgeadais idirnáisiúnta (seachas an achoimre). Doiciméad nua eisiúna fáis de chuid AE a chur in ionad an réamheolaire Fáis de chuid AE. Tugtar isteach leis an togra doiciméad eisiúna nua fáis de chuid AE, a chuirtear in ionad an réamheolaire fáis de chuid AE ar bhonn buan. Dá bhrí sin, aisghairtear córas an réamheolaire Fáis de chuid AE a leagtar amach in Airteagal 15 den Rialachán Réamheolaire. Tugtar isteach forálacha marthanachta le haghaidh réamheolairí Fáis de chuid AE a formheasadh roimh an aisghairm (Airteagal 50(2) nua den Rialachán Réamheolaire). Leagtar síos an córas nua do dhoiciméad eisiúna Fáis de chuid AE in Airteagail 7(12b), 15a, 21(5c) agus in Iarscríbhinn VII agus Iarscríbhinn VIII a ghabhann leis an Rialachán Réamheolaire. Faoi na leasuithe atá beartaithe, tá sé sainordaitheach doiciméad eisiúna Fáis de chuid AE a dhréachtú agus a fhoilsiú, seachas i gcás ina mbeidh feidhm ag díolúine ón oibleagáid maidir le réamheolaire a fhoilsiú, le haghaidh tairiscintí urrús don phobal ó chatagóirí sainaitheanta áirithe tairgeoirí, lena n-áirítear FBManna agus eisitheoirí a ligtear isteach a n-urrúis nó a bhfuil a n-urrúis le ligean isteach chun a dtrádála ar mhargadh fáis FBManna, ar choinníoll nach bhfuil urrúis acu cheana féin a ligeadh isteach chun a dtrádála ar mhargadh rialáilte. I gcás eisiúintí tánaisteacha, áfach, féadfaidh FBManna agus eisitheoirí ar mhargaí fáis FBManna a roghnú go fóill réamheolaire Leantach AE a dhréachtú chun urrúis a thairiscint don phobal, ar choinníoll go bhfuil urrúis acu cheana féin a ligeadh isteach chun a dtrádála ar mhargadh fáis FBManna go leanúnach ar feadh 18 roimhe sin ar a laghad agus nach bhfuil aon urrúis acu a ligeadh isteach chun a dtrádála ar mhargadh rialáilte. Leanann doiciméad eisiúna Fáis de chuid AE formáid agus ord caighdeánaithe, tá sé faoi réir teorainn leathanach i gcás tairiscintí urrús don phobal agus féadfar é dhréachtú i dteanga a úsáidtear de ghnáth sa réimse airgeadais idirnáisiúnta (seachas an achoimre). Grinnscrúdú agus formheas a dhéanann ÚINanna ar an réamheolaire a chuíchóiriú agus a fheabhsú. Leasaítear Airteagal 20(11) leis an togra chun cumhacht a thabhairt don Choimisiún an méid seo a leanas a shonrú i ngníomhartha tarmligthe: i) nuair a cheadaítear d'údarás inniúil critéir bhreise a úsáid chun grinnscrúdú a dhéanamh ar an réamheolaire agus an cineál faisnéise breise a d'fhéadfadh a bheith ag teastáil sna himthosca sin; (ii) an tréimhse uasta ama d'údarás inniúil chun grinnscrúdú an réamheolaire a thabhairt chun críche agus teacht ar chinneadh i dtaobh ar formheasadh an réamheolaire sin nó ar diúltaíodh an formheas, agus ar cuireadh deireadh leis an bpróiseas athbhreithnithe; iii) na hiarmhairtí d'údarás inniúil a mhainníonn cinneadh a dhéanamh maidir leis an réamheolaire laistigh de na teorainneacha ama a leagtar síos sa Rialachán Réamheolaire. Thairis sin, leasaítear Airteagal 20(13) leis an togra lena cheangal ar ESMA athbhreithniú piaraí amháin a dhéanamh maidir le grinnscrúdú agus formheas réamheolairí gach 3 bliana ar a laghad. Leasuithe buana dhéanamh de na leasuithe a tugadh isteach leis an CMRP agus na rialacha maidir le forlíontaí a shoiléiriú tuilleadh. Leasaítear Airteagal 23 chun na hathruithe buana a tugadh isteach leis an CMRP a dhéanamh. Ina theannta sin, leasaítear Airteagal 23 lena shoiléiriú, i gcás ina bhfoilsítear forlíonadh leis an réamheolaire, nach gceanglaítear ar an idirghabhálaí airgeadais ach na hinfheisteoirí sin ar cliaint de chuid an idirghabhálaí airgeadais iad a chur ar an eolas agus iad sin amháin agus ar comhaontaíodh go ndéanfar teagmháil leo ar mhodh leictreonach (chun an fhaisnéis maidir le foilsiú forlíonaidh a fháil ar a laghad). Athbhreithniú a dhéanamh ar an gcóras coibhéise faoi Airteagal 29 agus Airteagal 30 le haghaidh réamheolairí tríú tíortha chun go mbeidh sé inoibrithe. Tugtar coinníollacha breise isteach le hAirteagal 29 chun go mbeidh an córas coibhéise inoibrithe. Ina theannta sin, seachas réamheolaire arna dhréachtú faoi dhlíthe tríú tír a bheith le formheas ag údarás inniúil an Bhallstáit baile ní dhéantar ach é a chomhdú leis an údarás inniúil sin. Ar deireadh, leagtar síos critéir choibhéise ghinearálta agus tugtar de chumhacht don Choimisiún gníomhartha tarmligthe a ghlacadh chun na critéir sin a shonrú tuilleadh. Leasaítear Airteagal 30 freisin chun an cúram a thabhairt do ESMA socruithe comhair a bhunú le húdarás maoirseachta an tríú tír lena mbaineann agus tugtar de chumhacht don Choimisiún ábhar íosta na socruithe comhair sin a shainiú. Leasuithe breise. Déantar buan an tairseach de EUR 150 milliún chun tairiscintí urrús neamhchothromais arna n-eisiúint ar bhealach leanúnach agus arís agus arís eile ag institiúidí creidmheasa a dhíolmhú, a tugadh isteach leis an bPacáiste Téarnaimh um Margaí Caipitil in Airteagal 1(4), pointe (j), agus pointe 1(5), an chéad fhomhír, pointe (i).

Ina theannta sin, déantar an córas maidir le doiciméad clárúcháin uilíoch a shimpliú agus a mhaolú leis an togra trí dheis a thabhairt an doiciméad a dhréachtú i mBéarla amháin agus stádas an eisitheora rialta a dheonú i ndiaidh bliana d’fhormheasadh in ionad dhá bhliain (féach leasuithe ar Airteagal 9(2), an dara fomhír). Laghdaítear an tréimhse íosta leis an togra freisin ó 6 lá go 3 lá idir foilsiú réamheolaire agus deireadh a chur le tairiscint scaireanna chun próisis leabharbhunaithe thapa a éascú (go háirithe i margaí atá ag gluaiseacht go tapa) agus tarraingteacht chuimsiú na n-infheisteoirí miondíola sna TTPanna a mhéadú. Ar deireadh, leasaítear leis an togra Airteagal 47 (tuarascáil bhliantúil ó ESMA maidir le réamheolairí) chun réamheolaire nua Leantach AE agus doiciméad eisiúna nua Fáis de chuid AE a chur san áireamh, chomh maith leis an díolúine nua le haghaidh eisiúintí tánaisteacha urrús atá idirmhalartach le hurrúis a ligeadh isteach chun a dtrádála cheana ar mhargadh rialáilte nó ar mhargadh fáis FBManna. Leagtar amach amlínte nua chun athbhreithniú a dhéanamh ar an Rialachán Réamheolaire (Airteagal 48) agus tugtar isteach leasuithe le aghaidh na bpríomhréimsí a bhfuil sé de cheangal ar an gCoimisiún measúnú a dhéanamh orthu (agus na leasuithe a thugtar isteach leis an Rialachán seo á gcur san áireamh). Airteagal 2 – Leasuithe ar MAR Raon feidhme na hoibleagáide maidir le faisnéis ón taobh istigh a nochtadh a laghdú agus soiléireacht dhlíthiúil a fheabhsú maidir leis an bhfaisnéis is gá a nochtadh agus cathain is gá í a nochtadh. Cúngaítear leis an togra raon feidhme na hoibleagáide um nochtadh a leagtar amach in Airteagal 17(1) i gcás an phróisis fhadtréimhseach a mar a thugtar air (i.e. imeachtaí ilchéimeanna, amhail cumasc) trína leagan amach nach gclúdaítear san oibleagáid um nochtadh céimeanna idirmheánacha an phróisis sin. Tá oibleagáid ar eisitheoirí go háirithe gan ach an fhaisnéis a bhaineann leis an imeacht atá beartaithe chun próiseas fadtréimhseach a chur i gcrích a nochtadh. Ós rud é nach leasaítear leis an togra an coincheap maidir le faisnéis ón taobh istigh a leagtar síos in Airteagal 7, leantar den toirmeasc ar dhéileáil chos istigh a spreagadh freisin trí chéim idirmheánach de phróiseas fadtréimseach a cháilíonn mar fhaisnéis ón taobh istigh. Ag an am céanna, tugtar isteach leis an togra oibleagáid ar eisitheoirí rúndacht na faisnéise ón taobh istigh a áirithiú (faoi réir an choisc ar dhéileáil chos istigh) go dtí tráth an nochta agus an fhaisnéis sin ón taobh istigh a nochtadh láithreach don phobal i gcás sceite. Ar deireadh, feabhsaítear leis an togra soiléireacht dhlíthiúil maidir leis an bhfaisnéis a thagann faoi raon feidhme na hoibleagáide um nochtadh mar aon le huainiú an nochta trí chumhacht a thabhairt don Choimisiún gníomh tarmligthe a ghlacadh chun liosta neamh-uileghabhálach d'fhaisnéis ábhartha a bhunú mar aon le léiriú (i gcás gach píosa faisnéise) den uair a bhfuiltear ag súil go nochfar an fhaisnéis. Na coinníollacha a shoiléiriú faoina bhféadfaidh eisitheoirí moill a chur ar nochtadh faisnéise ón taobh istigh agus tráthúlacht fhógra na moille don ÚIN a mhionathrú Leasaítear Airteagal 17(4) leis an togra chun liosta de na coinníollacha sonracha a chaithfidh an fhaisnéis ón taobh istigh a bhfuil sé beartaithe ag an eisitheoir moill a chur uirthi a chomhlíonadh a chur in ionad an choinníll ghinearálta nár cheart don mhoill an pobal a chur amú. Ina theannta sin, cuirtear uainiú an fhógra maidir leis an moill chuig ÚIN ar aghaidh go dtí an nóiméad díreach i ndiaidh don eisitheoir cinneadh a dhéanamh nochtadh a mhoilliú (seachas an nóiméad díreach i ndiaidh an fhaisnéis a nochtadh don phobal). Ní fhorchuirtear leis an togra, áfach, oibleagáid ar ÚINanna moilleanna a údarú. Soiléiriú a dhéanamh ar a shábháilte agus atá an nós imeachta um shondáil mhargaidh. Le hAirteagal 11 rialaítear idirghníomhaíochtaí idir díoltóir ionstraimí airgeadais agus infheisteoir ionchasach amháin nó níos mó, roimh an idirbheart a fhógairt, a dhéantar d’fhonn spéis infheisteoirí ionchasacha in idirbheart indéanta agus ina phraghsáil, ina mhéid agus ina struchtúrú a mheas (rud ar a dtugtar ‘sondáil mhargaidh’). Leasaítear Airteagal 11 sa togra lena shoiléiriú nach bhfuil i gceist leis an gcóras sondála margaidh agus leis na ceanglais ábhartha ach rogha do rannpháirtithe margaidh a dhéanann an nochtadh (DMPanna) chun tairbhe a bhaint as an gcosaint ar líomhain maidir le nochtadh neamhdhleathach faisnéise ón taobh istigh ('cuan sábháilte'). Fágann sé sin go dtugtar cosaint iomlán do rannpháirtithe margaidh a dhéanann an nochtadh agus a roghnaíonn sondáil margaidh a dhéanamh i gcomhréir le ceanglais áirithe faisnéise agus coimeádta taifead i gcoinne na líomhna go bhfuil faisnéis ón taobh istigh á nochtadh go neamhdhleathach. Maidir le rannpháirtithe margaidh a dhéanann nochtadh agus a roghnaíonn sondáil margaidh a dhéanamh gan na ceanglais sin a chomhlíonadh, ní bheidh siad ábalta leas a bhaint as an gcosaint a thugtar dóibh siúd a bhfuil na ceanglais sin comhlíonta acu. Mar sin féin, i gcás neamhchomhlíonadh, ní cheaptar go bhfuil faisnéis ón taobh istigh á nochtadh go neamhdhleathach ag rannpháirtí margaidh a dhéanann nochtadh. Ag an am céanna, lena áirithiú go bhféadfaidh Údaráis inniúla náisiúnta rian iniúchóireachta a fháil ar phróiseas a d’fhéadfadh nochtadh faisnéise ón taobh istigh do thríú páirtithe a thabhairt le tuiscint, sonraítear sa togra go mbreithneoidh gach rannpháirtí margaidh a dhéanann nochtadh gan beann ar cé acu atá nó nach bhfuil sé beartaithe acu leas a bhaint as an gcuan sábháilte nó nach bhfuil), sula ndéanfaidh siad sondáil margaidh agus le linn an phróisis aon uair a nochtfaidh siad faisnéis, i dtaobh an bhfuil faisnéis ón taobh istigh i gceist leis an bpróiseas sin. Ní mór dóibh freisin taifead i scríbhinn a dhéanamh de na conclúidí agus na cúiseanna agus é a chur ar fáil don ÚIN arna iarraidh sin dó. Ar deireadh, leathnaítear an sainmhíniú ar shondáil margaidh chun cásanna nach bhfógraítear idirbheart ar deireadh a chur san áireamh freisin. Córas na liostaí de dhaoine ar an taobh istigh a shimpliú do gach eisitheoir ag tógáil ar na maoluithe a tugadh isteach le Rialachán (AE) 2019/2115. Leasaítear leis an togra Airteagal 18 chun na líomhaintí a tugadh isteach i gcóras na liostaí de dhaoine ar an taobh istigh le Rialachán (AE) 2019/2115 d'eisitheoirí ar mhargaí fáis FBManna a leathnú chuig gach eisitheoir (lena n-áirítear iad siúd ar mhargaí rialáilte). Éilítear leis an togra seo go háirithe ar eisitheoirí liosta de ‘dhaoine buana ar an taobh istigh‘ nach mbeidh chomh trom céanna a dhréachtú agus a choinneáil. Áirítear ar an liosta sin na daoine go léir a bhfuil rochtain rialta acu ar fhaisnéis ón taobh istigh a bhaineann leis an eisitheoir sin i ngeall ar a bhfeidhm nó ar a bpost laistigh den eisitheoir (amhail baill de chomhlachtaí riaracháin, bainistíochta agus maoirseachta, feidhmeannaigh a dhéanann cinntí bainistíochta a bhaineann le forbairtí agus ionchais ghnó na n-eisitheoirí agus na foirne riaracháin a bhfuil rochtain rialta acu ar fhaisnéis ón taobh istigh). Beidh sé níos fusa ag eisitheoirí an liosta sin a chur ar fáil agus é fós fiúntach d'imscrúduithe ÚINanna ar chásanna um dhéileáil chos istigh. Ní dheonaítear an maolú sin ach d'eisitheoirí agus tá sé gan dochar don oibleagáid atá ar dhaoine a ghníomhaíonn thar a gceann nó ar a son (amhail cuntasóirí, dlíodóirí, gníomhaireachtaí rátála) a liosta féin de dhaoine ar an taobh istigh a dhréachtú, a thabhairt cothrom le dáta agus a sholáthar don ÚIN arna iarraidh sin dó. Ag an am céanna, i gcás eisitheoirí a ligeadh isteach a gcuid urrús chun a dtrádála ar mhargadh rialáilte le 5 bliana roimhe sin ar a laghad, ceadaítear leis an togra do na Ballstáit diúltú do 'liosta iomlán de dhaoine ar an taobh istigh' agus a cheangal go ndéanfar an 'liosta sin a dhréachtú agus a choimeád' i gcás ina bhfuil údar maith leis sin de réir imní faoi shláine an mhargaidh. Cuimsítear sa liosta seo gach duine a bhfuil rochtain acu ar fhaisnéis ón taobh istigh, mar atá sé faoi láthair. Ar deireadh, tugtar isteach leis an togra tuilleadh mionleasuithe teicniúla chun díchúpláil a dhéanamh ar an oibleagáid ar an eisitheoir agus ar na daoine a ghníomhaíonn thar a cheann nó ar a shon a iarraidh ar na daoine atá ar an liosta de dhaoine ar an taobh istigh a ndualgais dhlíthiúla agus rialála a aithint ó dhualgas na ndaoine sin maidir le dualgais den sórt sin a admháil. Soiléirítear leis freisin go ndéanfar an admháil trí mheán marthanach (seachas i scríbhinn). An tairseach a ardú a dtabharfaidh bainisteoirí fógra faoina n-idirbhearta os a cionn agus a lena leathnófar raon feidhme na n-idirbheart díolmhaithe le linn na tréimhse dúnta.

Leasaítear leis an togra Airteagal 19 chun ardú ó EUR 5 000 go EUR 20 000 a dhéanamh ar an tairseach ar os a cionn a bhfógrófar don eisitheoir agus don ÚIN na hidirbhearta arna ndéanamh ag Daoine a Chomhlíonann Freagrachtaí Bainistíochta (PDMRanna) agus Daoine a bhfuil Dlúthbhaint Acu Leo as a stuaim féin agus a bhaineann le scaireanna nó le hionstraimí fiachais an eisitheora sin nó le díorthaigh nó ionstraimí airgeadais eile atá nasctha leo. Tá an tairseach reata 5 000 ró-íseal agus tá sé ag tionscnamh nochta idirbheart neamhfhiúntach. Ardaítear leis an togra freisin, ó EUR 20 000 go EUR 50 000, luach an mhéadaithe ar an tairseach atá i bhfeidhm ar leibhéal náisiúnta a d'fhéadfadh na ÚINanna a chinneadh. Ina theannta sin, áirítear leis an togra idirbhearta áirithe eile i raon feidhme na ndíolúintí ar an toirmeasc atá ar PDMRanna idirbhearta a dhéanamh sa tréimhse dhúnta (i.e. sna 30 lá féilire sula bhfógrófar tuarascáil eatramhach airgeadais nó tuarascáil deireadh bliana a bhfuil oibleagáid ar an eisitheoir í a chr ar fáil don phobal). Is scéimeanna fostaithe is ea iad sin a bhaineann le hionstraimí airgeadais seachas scaireanna, chomh maith le cáilíocht nó teidlíocht ionstraimí airgeadais seachas scaireanna, agus idirbhearta i gcás nach ndéanann an PDMR aon chinneadh infheistíochta (mar shampla comhshó uathoibríoch ionstraimí airgeadais). Pionóis airgid riaracháin a dhéanamh níos comhréirí do sháruithe ar na ceanglais maidir le nochtadh, go háirithe do FBManna. Leasaítear leis an togra Airteagal 30(2)(i) agus (4) chun smachtbhannaí riaracháin a dhéanamh maidir le sáruithe ar cheanglais maidir le rochtain a bheidh níos comhréirí le méid an eisitheora. Foráiltear leis an togra go ndéanfar smachtbhannaí airgid don chineál sin sáruithe a ríomh mar réamhshocrú mar chéatadán de láimhdeachas bliantúil iomlán an eisitheora. Mar sin féin, féadfaidh na húdaráis inniúla smachtbhannaí a ríomh bunaithe ar dhearbhmhéideanna i gcásanna eisceachtúla agus sa chás sin amháin ina mbeadh sé dodhéanta imthosca uile an tsáraithe a chur san áireamh, mar a leagtar amach in Airteagal 31, i gcás ina ndéantar smachtbhannaí airgid a ríomh bunaithe ar láimhdeachas bliantúil iomlán an eisitheora. Maidir leis na cásanna sin, tugtar isteach leis an togra dearbhmhéideanna níos ísle d'uasmhéid na smachtbhannaí airgid do FBManna. Mar thoradh air sin, bheadh an deis ag na Ballstáit laghdú a dhéanamh ar an uasteorainn ina ndlíthe náisiúnta ar smachtbhannaí airgid do FBManna i leith sáruithe a bhaineann le nochtadh. Ní leasaítear leis an togra aon fhorálacha maidir le smachtbhannaí a bhaineann le cineálacha eile sáruithe. Leasaítear Airteagal 31 leis an togra freisin lena áirithiú go gcuirfidh na húdaráis inniúla san áireamh, agus cineál agus leibhéal na smachtbhannaí riaracháin á gcinneadh acu, i measc na n-imthosca ábhartha, gur dúblaíodh imeachtaí coiriúla agus riaracháin agus gur gearradh pionóis ar an sárú céanna. Cuir CMOBS ar bun. Tugtar isteach leis an togra Airteagal 25(a) nua chun sásra CMOBS a chur ar bun lena gceadaítear do ÚINanna sonraí leabhar ordaithe arna mbailiú ó mhalartuithe a mhalartú chun drochúsáid mhargaidh i gcomhthéacs trasteorann a bhrath. Leasuithe eile. Toirmisctear le hAirteagal 14 agus le hAirteagal 15 déileáil chos istigh, nochtadh neamhdhleathach faisnéise ón taobh istigh agus cúbláil mhargaidh. Tá eisceacht in Airteagal 5, áfach, maidir leis na toirmisc ar chláir aischeannaigh agus ar chobhsú. Leasaítear leis an togra Airteagal 5 chun an sásra tuairiscithe a shimpliú a leanfaidh eisitheoir chun go mbainfidh a chlár aischeannaigh tairbhe as an sásra sin chomh maith leis an bhfaisnéis atá le nochtadh. Faoi na leasuithe atá beartaithe, ní thuairisceoidh eisitheoirí an fhaisnéis ach do ÚIN an mhargaidh is ábhartha i gcomhthéacs leachtachta dá scaireanna agus ní nochtfaidh siad don phobal ach faisnéis chomhiomlánaithe. Leasaítear an sainmhíniú ar fhaisnéis ón taobh istigh maidir le hiompar 'ag rith chun tosaigh' ( Airteagal 7(1)(d)) lena áirithiú, ní amháin go ngabhfar leis daoine a bhfuil sé de chúram orthu orduithe a bhaineann le hionstraimí airgeadais a fhorghníomhú ach go ngabhfar leis freisin catagóirí eile daoine a d'fhéadfadh a bheith ar an eolas faoi ordú ábhartha amach anseo. Tá sé mar aidhm leis na leasuithe freisin a áirithiú go gcumhdófar sa sainmhíniú freisin an fhaisnéis ar orduithe a chuireann daoine seachas cliaint in iúl, amhail orduithe ar a dtugtar de bhua cuntas nó ciste dílsithe a bhainistiú. Ós rud é nach páirtí i gconradh leachtachta é oibreoir margaidh fáis FBManna, leasaítear leis an togra Airteagal 13(12) chun deireadh a chur leis an gceanglas atá ar an oibreoir sin téarmaí agus coinníollacha na gconarthaí leachtachta a fhormheas agus oibleagáid a chur ina ionad gan a admháil ach i scríbhinn don eisitheoir ach go bhfuil conradh den sórt sin faighte aige. Le hAirteagal 17(5), ceadaítear d'eisitheoir ar institiúid creidmheasa nó institiúid airgeadais é moill a chur ar nochtadh poiblí faisnéise ón taobh istigh chun cobhsaíocht an chórais airgeadais a chaomhnú, ar choinníoll go gcomhlíonfar coinníollacha áirithe. Leasaítear leis an togra Airteagal 17(5) chun raon feidhme eisitheora ar máthairchuideachta nó gnóthas gaolmhar de chuid institiúide creidmheasa nó institiúide airgeadais liostaithe nó neamhliostaithe é a áireamh ina raon feidhme. Leis an togra cuirtear Airteagal 25(b) leis chun go bhféadfaidh ESMA ardáin chomhoibrithe a chruthú, le ÚINanna agus le comhlachtaí poiblí a dhéanann faireachán ar spotmhargaí, chun an malartú faisnéise i gcás ábhair imní a bhaineann le sláine an mhargaidh nó le dea-fheidhmiú na margaí a threisiú. Leasaítear leis an togra Airteagal 25 freisin lena chur ar chumas ESMA comhar a thionscnamh. Ar deireadh, tugtar riarthóirí tagarmhairc agus ranníocóirí go sonrach faoi raon feidhme chóras smachtbhannaí MAR trí Airteagal 30(2), pointe (e) go pointe (g) a leasú. Airteagal 3 – Leasuithe ar MiFIR Maidir le sásra CMOBS a thabhairt isteach, leasaítear MiFIR leis an togra lena shonrú gur féidir le húdarás inniúil sonraí leabhair orduithe a iarraidh ar bhonn leanúnach ar ionad trádála faoina mhaoirseacht agus chun ESMA a chumhachtú chun formáid an teimpléid a úsáidtear chun na sonraí sin a stóráil a chomhchuibhiú. Airteagal 4 – Teacht i bhfeidhm agus cur i bhfeidhm Leagtar amach in Airteagal 4 na dátaí thiocfaidh an Rialachán seo i bhfeidhm. 2022/0411 (COD)

Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) 2017/1129, Rialachán (AE) Uimh. 596/2014 agus Rialachán (AE) Uimh. 600/2014 chun margaí caipitil poiblí san Aontas a dhéanamh níos tarraingtí do chuideachtaí agus chun rochtain ar chaipiteal a éascú d’fhiontair bheaga agus mheánmhéide (Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Trí mhargaí caipitil an Aontais a fhorbairt agus a n-ilroinnt a laghdú feadh na dteorainneacha náisiúnta, tá sé d’aidhm ag tionscadal Aontas na Margaí Caipitil a chur ar chumas cuideachtaí rochtain a fháil ar fhoinsí maoiniúcháin seachas iasachtaí bainc agus a struchtúr maoiniúcháin a oiriúnú agus iad ag aibiú agus ag dul i méid. Le maoiniú níos éagsúlaithe i bhfoirm fiachais agus cothromais laghdófar rioscaí do chuideachtaí aonair agus don gheilleagar foriomlán agus chuideodh sé le cuideachtaí an Aontais, lena n-áirítear fiontair bheaga agus mheánmhéide (FBManna), a acmhainneacht fáis a bhaint amach. (2)Éilítear le hAontas na Margaí Caipitil creat rialála éifeachtúil éifeachtach a thacaíonn le rochtain ar mhaoiniú cothromais phoiblí do chuideachtaí, lena n-áirítear FBManna. Le Treoir 2014/65/AE ó Pharlaimint na hEorpa agus ón gComhairle, cruthaíodh cineál nua ionaid trádála, margadh fáis FBManna, chun rochtain ar chaipiteal a éascú do FBManna go sonrach. Léiríodh go follasach i réamhaithris 132 de Threoir 2014/65/AE freisin gur gá faireachán a dhéanamh ar an gcaoi ar cheart le rialachán a bheidh ann amach úsáid margaí fáis FBManna a chothú agus a chur chun cinn tuilleadh, agus dreasachtaí breise a sholáthar do FBManna chun rochtain a fháil ar mhargaí caipitil trí mhargaí fáis FBManna. (3)Le Rialachán (AE) 2019/2115 ó Pharlaimint na hEorpa agus ón gComhairle, tugadh isteach maoluithe comhréireacha chun úsáid margaí fáis FBManna a fheabhsú agus chun na ceanglais rialála ar eisitheoirí ag féachaint lena n-urrúis a ligean isteach ar mhargaí fáis FBManna a laghdú, agus leibhéal iomchuí cosanta d’infheisteoirí agus sláine an mhargaidh á gcaomhnú. Mar sin féin, ní mór níos mó a dhéanamh chun rochtain ar mhargaí poiblí an Aontais a dhéanamh níos tarraingtí agus chun go mbeidh cóir rialála cuideachtaí níos solúbtha agus comhréireach ó thaobh a méide de. Mhol an Fóram Ardleibhéil maidir le hAontas na Margaí Caipitil don Choimisiún fáil réidh le bacainní rialála lena gcuirtear bac ar chuideachtaí rochtain a fháil ar mhargaí poiblí. Leag an Grúpa Saineolaithe Teicniúla páirtithe leasmhara maidir le FBManna moltaí mionsonraithe amach maidir le conas cuideachtaí agus, go háirithe, FBManna a chothú chun rochtain a fháil ar mhargaí poiblí an Aontais. (4)Mar fhorbairt ar an tionscnamh ón gCoimisiún laistigh dá straitéis téarnaimh i ndiaidh COVID-19, i.e. an Pacáiste Téarnaimh um Margaí Caipitil, tugadh leasuithe spriocdhírithe isteach i Rialachán (AE) 2017/1129 ó Pharlaimi